text:
Maa won jooni lebbi nayi ko Komin Kayhayɗi ummanii Gollal laaɓal. Kala jahoowo e nder wuro ngoo maa hawru e yimɓe ina ɓoornii comci bulaaji ina mbaɗi kaskuuji, ina njogii ratooji, peeluuji, burwetaaji, ina laɓɓina mbeddaaji, kamiyoŋaaji ina ndimnda ina njaltina wuro.
Eɓɓoore laaɓal Kayhayɗi, tolniinde e 81 miliyoŋ ugiyya kiiɗɗo oo, ndaw ko foti. Sibu, Kayhayɗi ina teskoraa e ɗii duuɓi cakkitiiɗi, jeyeede e gure teeru ɓurɗe tunwude : kurjuru jamɗe, dalliiji (mbuusuuji, butelaaji ndiyam ekn). Kaalis potɗo nii heewde waɗeede e laaɓal komin hee, ko ngol woni goo. Halfinaa golle ɗee ko Loh Silyemaani cukko Meer Komin oo, golle ɗee ngoni ko e njiimaandi waali diiwaan Gorgol. Ginol golle njuɓɓudi ndii tuugnii ko e ɗeeɗoo toɓɓe :
•heɓtinde nokkuuji ɓurɗi waɗde tuundi ;
•heblude nokku caggal wuro to mbalis oo weddetee ;
•luwde otooji mawɗi e masiŋ nokkoowo ;
•njoɓdi gollotooɓe.
Eɓɓoore ndee fuɗɗii ko e lewru suweŋ, nde gasata ko e lewru desaambar (lebbi 7). Gollotoo heen ko yimɓe 148, heen 126 ko toppitiiɓe laɓɓinde, yimɓe 4 ko ɗowooɓe golle ɗee, yimɓe 9 ardiiɓe kippuuji,11 reenooɓe golle, 7 dognooɓe motooji (ɗi koyɗe tati). Gollotooɓe heen njoɓdi mumen ko hakkunde 35 000 e 58 000 (kaalis kiiɗɗo).
Njuɓɓudi ndii ko nii siforii : E oo sahaa golle ɗee ɓuri wonde ko e wuro Kayhayɗi, saare ndee feccaama, waɗaama lowe 9. Lowre fof waɗanaa mawɗo golle, mawɗo kippu, ƴeewtotooɗo golle. Kippu fof ina waɗi terɗe 15 haa 16. Ko nii lowe ɗee ciforii : 1. Tulde, Tantaaji, Beelel Hawo, Gurel Saŋe e Madiina ; 2. Gataaga, Leegal Dow, Gataaga kornis e Haratin ; 3. Jediida 1, Jediida kolees, Siñcaan Sammba Cillo e Kebbe ; 4. Baas, Iniiti, ENFVA, Tinzah e Terhiil 310 ; 5. Boowal laaɗe diwooje, Daar Salaam e CSA ; 6. Killinkaare, Lakoomb, Moderna e Wanndaama ; 7. Egginaaɓe, Latin e Geleybaat ; 8. Pimpaƴel, Beelinaaɓe e Rinnjiaw ; 9. Nokku keeriiɗo Meeri, Jeere, Boowal laaɗe diwooje e laawol gudroŋ.
Fedde ƴellitaare Kayhayɗi wallitii golle ɗee, ko fedde fuuɗiinde waɗde golle baɗɗe faayiida e nder wuro Kayhayɗi haa teeŋti e laaɓal.
Ndeeɗo eɓɓoore ina heewi faayiida sanne, enen fof eɗen paami nafoore laaɓal, nde tawnoo ina jeyaa ko reenata cellal. Laaɓal wuro foti wonde darnde gooto e men kala, mbaasen sikkude ko ngoƴa komiin tan. So tawii yimɓe fof ndaraaki en mbaawa haɓde e kurjuru, sibu o ummotoo ko e nder galleeji hee. Ko enen caabii mbalis oo. Hare laaɓal naamndii ko mbaylen jikkuuji men, njaɓen daraade enen fof mbele eɗen cafra ndee uure. Gure ɓurɗe Kayhayɗi mawnude laabi teemedere, mbaawii laaɓde, ko tagi wuro men laaɓaani ? Hannde, leydi Ruwanndaa ko yeru : e nder laamorgo maɓɓe Kigali hay saltee gooto a yiyataa, fof ina laaɓi. Ina gasa noon hannde, komiin oo e laaamu nguu ina poti wallitde yimɓe e nokkuuji to mbalis foti rufeede, mballita kadi e no ɗum yaltiniraa, weddee caggal wuro. Komin ina foti waawde liggodaade e pelle sukaaɓe e rewɓe, ɓe ndokka ɗumen kaɓirɗe mbele e kala sahaa ina mbaawa daraade ngam fittude leeɗe mumen. Ngartam ndeeɗoo eɓɓore, ko ardii wuro ustiima tuundi, sukaaɓe heewɓe mbaawii ƴefteede heen, ko fartaŋŋe to bannge faggudu wonande yimɓe ummiiɓe e sahaa mettuɗo (dartagol golle sabu rafi Covid-19).
Naamndal ngal yimɓe heewɓe naamndotoo: Caggal nde ɗee golle ngasi hol ko jogori kewde? Mbele caɗeele ɗe (tuundi) mbaasa artude. Gollodaade e pelle sukaaɓe e koppe rewɓe, ndokkee kaɓirɗe, kirjinee, mbele ina mbaawa jokkude ɗee golle so eɓɓoore ndee joofii.
Usmaan Ñaan (Kayhayɗi)
Teskuya : Meer komin kayhayɗi wiyetee ko Seek Tahara Baraaji lollirɗo Kono Baraaji.
Ɗowi golle ɗee ko Loh Silyemaani cukko Meer Komiin Kayhayɗi. Golle ɗee ngoni ko e njiimaandi waali diiwaan Gorgol.


c: text/html

text:
Beresiil sosii goomu «Nuunɗal ». Ngu ƴettii golle ñalnde aljumaa 18 noowammbar 2011. Joɗɗini ngu ko hooreejo leydi oo, hono debbo biyeteeɗo Dilma Rusef. Darnugol nguuɗoo goomu waɗii haala no feewi, nde tawnoo ngu halfinaa ko wiɗtude jaɓɓugol jojjanɗe aadee ɓurtungol baɗangol e laamu militeer en (piggal, warngo, teemedde yimɓe majjuɓe menndeŋ …). Dilma Rusef e hoore mum meeɗiino lepteede.
O huninooma sosde goomu wiɗto, ɗoon e ɗoon, so o toɗɗaama hooreejo leydi ndii. Goomu nguu maa ubbit hanki, ɗum ɗoon noon welaani koninkooɓe ɓee, ahy so tawii ɓe nattii laamaade leydi ndii ko ina wona jooni duuɓi 25. Waɗi noon ko hay gooto anndaa no foti yimɓe politik luulndinooɓe mbaraa maa cokaa walla leptaa hakkunde 1964 e 1985.
Hade ɗuum, ko Sili (Chili) e Arsantiin mbaɗnoo ɗee golle ciftorgol. Dilmaa haalii, wiyi “Yaltinde goonga wonande hanki men ko huunde teeŋtunde mbele geɗe bayɗe nii bonde, tunwinɗe daartol leydi men ina mbaasa waɗtude abada. En mbaawii woppude deƴƴere tunwina Beresil. Sahaa mum yontii ! »
Kono tan nguuɗoo goomu waawaa fawde kuugal e hay gooto, hay so tawii noon laaɓanii yimɓe ko baɗnooɗo bonannde. Waɗi ɗum ko koninkooɓe ɓee ko yaafanooɓe (ƴettunooɓe kuulal ngam yaafaade bonanndeeji jawtuɗi) ; tee denndaangal laamuuji demokarasi garnooɗi caggal maɓɓe ɗooftiima oon yaafuya. Kuulal ngal Komisariyaa jojjanɗe aadee mo fedde Ngenndiije Dentuɗe ñiŋi no feewi, ummitinngal haala e nder Beresiil.
Ko hono no keew-ɗen wiyrude nii tan : “Koyngal e leydi, mboddi e leydi, kawraani hikka, kawra mo wuuri”! Kala wonduɓe e gagga warhoore, ina poti anndude wonde ɓooy juutde fof, haala mum ko ko haaletee. Ko wasiya wonande ardiiɓe Muritani kadi.
Muttaar

robotstxt: allowed

filter: keep


text:
Noora
Hay jooni eɗen njokki e nder yewteere kulle muumuteeje
Hannden njewteten ko faati e noora (won wiyooɓe nooda maa ŋata maa gilaŋeeru).
Nooda ko mummunte ɓurɗo waawude wuurde e nder ndiyam,
Holko nooda ñaamta?
Ina ñaama liƴƴi, e kulle ladde keewɗe, kala ko ɓadii maayo ngo noobi koɗi e mum, ina ɗaɓɓa ko yara, tawa noora ina suuɗii ley, so kullel ngel heddike e wedditaare, noora hawtoo wippoo ngel loƴa e nder ndiyam ɗam ñaama.
Nooda ronkataa ñaamde hay neddaŋke,
Holno fotti duuɓi nooda waawi wuurde?
Nooda ina waawi wuurde haa duuɓi 70 yahde 100,
Noodi holɗin ɓuri hulɓinaade?
Noodi guurɗi e nder maayo Nil ɗin ɓuri heewde bone.
Holno nooda dañirta ɓiɓɓe?
Nooda ko huunde ɓoccinoore hono no
Gertooɗe nih (cofe),
So nooda ina ɓoccina mba yaltan e nder ndiyam, mba fewnoya nokku ɗo mba wonata haa mba ɓoccina. Nooda ina waawi ɓoccinde ko fotti boofooɗe 50. Nde mba ɓoccini, mba yiiltoo to maayo tawa woɗɗaani no feewi e nokkuure boofooɗe mba aynita sabu ina heewi kullon ngokkon, yeru eleldu (sagariwal) ngaroohon ngujja boofooɗe ɗee ñaama.
Ɓikkon kon so timmii kon pusa boofooɗe ɗee hono colli nii kon njalta kon ngona e sirkude haa noora neeniraawa mba nana arana kon, naastina kon nder kuundagal mabba hoota e ndiyam. Ɗum tawan ɓiɓɓe ina mbaawi yinaade.
Mbele nooda ina yaawi E yahdu?
So nooda ina e nder ndiyam ina waawi yaawnaade haa 24 ma 30 km h.
Mbele nooda ina waawi ɓooyde caggal ndiyam?
Alaa ina tiiɗi nooda yawta waktuuji ɗiɗi caggal ndiyam.
Holno teddeengal nooda fotti?
Nooda teddeengal mum ina yotto ha 400/ 1000 kg.
Kaɓirɗe nooda ko kaɓirɗe muusɗe jogiiɗe doole ñanguuɗe no feewi,
Nooda ina jogii ñiiƴe 54 ñannguɗe no feewi so ŋatii no haaɗi sanne, weeɓataa woppude ko ŋati koo.
Katin e ɗen ñiiƴe wootere kala solnde ina lomto(watito) haa laaɓi 45.


text:
Dr Hammadi Faalil Sih, hiisiweejo ŋellitiiɗo, arii ittii teppol sanɗaaji yahruɓe hiisiwal. Ɓaawo deftere makko « Binndanɗe hiisankooje » yaltunde 2016, o rewni heen defetere « Diiñorɗe », hannde njeslaare 13 seeɗto 2022 o yaltinii deftere hesere pul tiitoriinde « Ñoggannde Silo Hiisiwo ». E nder ndee deftere hesere, winndiyanke oo artani en ko e silo hiisiwo toowngo janngeteengo e jaaɓi haaɗtirde. Yahruɓe hiisiwal to duɗe jaaɓi kaaɗtirɗe, ine mbaawi summbude weltaare hankadi, ɓayde kay laawol maɓɓe lohaama, lewaama, ɓuyeere fittaama.
Holi kii dubballeewi ngoɗɗuki, ngubiiki, mbiifniiki to doŋre Orop haa to Ngenndiiji Dentuɗi Amerik, ki cate mum ɓuuɓni nder doŋre Afrik teeŋti e ngenndi makko Muritani. Holi oo ɓiɗɗo paarfaaro leñol, mo Beelinaaɓe jibini kono mo leñol kala hannde renndi ngati leƴƴi kala hannde paamɗi nafooje janngirde ɗemngal neeniwal ine teeɗanoo mo ? Ndii kanngameeri, mbaawnoondi wuurde weltoo to doŋre Orop, kono nde ngalu weeyni juuɗe o rokki ɗum keeci, salii. O laatiima sewnde heelɗunde, wiɗtirde ɗomɗaaɓe ganndal. Kanngameeri keelɗundi, cammitoowo fiɗaaɓe tooke humambinnaagal. Dr Hammadi, wonii ganndo ittuɗo, golle makko e nder hiisiwal, ɓalliwal wontanii en hannde, ñawndorɗe ɗe mbaaw-ɗen dikkoraade yeddooɓe wonde ɗemɗe men ko baawɗe tammbaade gannde maa añɓe ɗemɗe men, ɓe ɗemɗe mumen laatii njartudi puŋŋiniiɗe e dow ciibe ine njartoo ɗemɗe men.
Dr Muhammadu Faalil Sih ko hiisiweejo, biɗtoowo e Hiisiwal, o jannginii to University of Virginia (USA). O jibinaa ko 23 Siilo 1990 to Beelinaaɓe (Muritani) O waɗi jaŋde lesre e ngoon wuro O waɗi jaŋde hakkundeere ko Lycée Kayhayɗi O heɓi ko bak C hitaande 2009 O fayi leydi France ngam jokkoyde toon jaŋde makko toownde e fannu hiisiwal. O heɓi toon doktoraa 2017. O naati University of Virginia 2018 ngam ɗowde wiɗtooji makko hiisiwi, omo janngina e ngaal duɗal kadi hiisiwal. O wiɗtata oo sahaa ko to duɗal biyateengal Imperial college London ; omo gollodoo toon e Martin Hairer keɓɗo galaŋ Fields e hitaande 2014 (njeenaari ɓurndi toowde nder hiisiwal.
To baɗte njeenaaje e cuɓtaaje:
E hitaande 2013, o heɓii Bourse d’excellence mo Université Cergy-Pontoise (France) E hitaande 2014, o heɓii Prix au mérite mo académie de Paris E hitaande 2014, o suɓtaa e 11 nder 800 ngam heɓde Bourse ganndaaɗo biyateeɗo DIM (Domaine d’Interêt Majeur) ɗowirɗo golle doktoraa makko. E hitaande 2015, o heɓii njeenaari FSMP (Fondation Sciences mathématique de Paris) wondude e Banque CASDEN E hitaande 2016, o jaɓɓaama to Orlando (USA) ngam yeewtude to pottital hakkunde-leyɗewal paatungal e Hiisiwal E hitaande 2017, o jaɓɓaama to Bratislava (Slovaquie) ngam yeewtude to pottital hakkunde-leyɗewal paatungal e Hiisiwal E hitaande 2019, o jaɓɓaama to MIT (Massachusetts Institute of Technologie) ngam yuɓɓinde yeewtere faatunde e peeje kese ɗe o naattini ngam jiiɓtude huunde e gaggaaji gudditinooɗi O heɓii yeewtude e nokkuuji goɗɗi nder Amerik e Orop ko faati e wiɗtooji makko hiisiwi. Ko faati e ɗemngal, e 2014 o yaltinii “Binndanɗe hiisankooje”. E 2019, o yaltinii “Gannde hiisiwe”. O heɓii tawtoreede jeewte hakkunde-leyɗewe ko faati e ɗemɗe Afrik (Dakar – Bamaka – Liege).
JAAYRE PINAL-JP
Jaayndiyanke GOLAL MEDIA


text:
Siyaara Barooɓe Jakel. Ñalnde 15 lewru siilo hitaande 2014, ɓesngu Barooɓe Jakel Sahre Hammee Yero waɗii siyaara pattamlamo e nder wuro mum en. Waɗanaa siyaara oo ko Ceerno Muktaar Sammba lollirɗo Ceerno Yero Kudeeje.
Siyaara Barooɓe Jakel. Ñalnde 15 lewru siilo hitaande 2014, ɓesngu Barooɓe Jakel Sahre Hammee Yero waɗii siyaara pattamlamo e nder wuro mum en. Waɗanaa siyaara oo ko Ceerno Muktaar Sammba lollirɗo Ceerno Yero Kudeeje.
Tuggude e puɗal naange haa takkusaan juulaa, ko e darnde wonaa. Caggal nde jamaanu nguu naati galle siyaara oo haa jooɗii, adii waɗeede ko silki Quraana e cakkital Ceerno Abdarahmaani Gasamme.
Udditi taro ngoo ko kilifa galle oo hono Alhajji Abuu Ceerno Muktaar Sammba ganndiraaɗo Alhajji Abuu Diiye Kebe. Caggal deftere Alla ndee, rewi heen ko cakkital wirduuji, haa hannde e yamiroore Ceerno Abdarahmanaani Gasamme. Ceerno Aamadu Muktaar Baro duwii ngam uddude timmal wirduuji ɗii. Ko ɗoon jamaanu nguu ñoŋtii, e gardagol hilifaaɓe ñalawma oo, tiindii baamuule ngam juuroyaade rawda Ceerno Muktaar Sammba lollirɗo Ceerno Yero Kudeeje. Nde yimɓe naati baamuule ɗee, kala kilifa gonnooɗo ɗoon bismaama to nder rawda too. Ndeen fotnooɓe naatde toon ɓee fof naatdii, wirduujji kadi cakkitaa e yamiroore, haa hannde, Ceerno Abdarahmaani Gasamme. Jaggoowo kurus toɗɗaa ngam reende limoore dottanaande wirdu ndee. Nde ɗeen golle ngasi, yimɓe payti to galle siyaara too. Alhajji Ceerno Muktaar Alhajji Ceerno Muktaar Kebe, gooto e sukaaɓe almuɓɓe ɓurɓe jaɓaneede hannde to bannge ganndal e nder nokku oo, yamiraa yo yeewtan banndiraaɓe ko yowitii e nguurndam ooɗoo jiyaaɗo Alla, baɗanteeɗo siyaara caggal nde karaw rottaa, tummbuli njuɓɓunaa, lahe caraa e les caaleeje. Nde o rowi haala makko tawi hankadi ko ñalawma oo fuɗɗiima woɗɗoyde. Gooto fof rokka jippunde, ñaltoyi haa takkusaan yoni, arti. Caggal nde yimɓe njuuli takkusaan, duwaaw waɗaa, siyaara oo saakii.
Ciftinen wonde siyaara Ceerno Muktaar Sammba e Barooɓe Jakelnaaɓe fuɗɗii waɗeede ko e hitaande 1997. Hay so tawii ɓesngu Barooɓe ena joginoo fiɓnde waɗande mo siyaara e ndeen hitaande, cemmbini ngu e ngoon miijo ko Sorimaleenaaɓe e Bokkenaaɓe. Caggal Barooɓe Jakel, ko ɗeeɗoo gure ɗiɗi ngoni jaale yummaaje siyaara oo.
Ñalnde heen, caggal ummoriiɓe to Ndakaaru, Nuwaasot, Libeerwiil e to Kaay Sammbal Haawa to leydi Mali, ɗeeɗoo gure ne tawtoraama siyaaro oo: Bokke Salsalɓe, Bokke Mbaayɓe, Bokke Jalluɓe, Fereyɓe Bokke, Pete jeeri, Nguy, Salnde Tebegut, Koyli Jaawa, Waasetaake wuro Ceerno Haabii Wele(yo Geno rokku mo jam), Sorimalee, Liiliya, Cengelel, Mbotto, Cilaa, Garlol, Jaarangel , Maaqaama, Ɓoggel Faaduwaa e Kayhayɗi e gardagol Sheriif Saydu Haydara.
Kono gure nootitiiɗe ɗee fof e heewde e addorde annduɓe diine, ɗe tawii Barooɓe Jakel ko barooɗe e nder diiwaan Pete, ena sukki, serwaani to bannge ganndal: So Alla yiilaama ɗoon ko huunde haannde, nde tawnoo Geno ena rokki ɓe ko heewɓe ndañaani:
– tafsirɓe 61
– fiilaaɓe alfaa 15
– joom lijja en 21
– reenɓe quraana, ɓe ngalaa lijjaaji 5
– lasraariyankooɓe 15
Ɗum ena hawra e 117 joom geɗal e diine Alla e nder ndeeɗoo sahre Barooɓe Jakel nde wonaani hay weddannde jammbere.
Hol ngonɗo Ceerno Muktaar Sammba?
Jibinannde. Ceerno Muktaar Sammba lollirɗo Ceerno Yero Kudeeje ari e aduna ko heedde hitaande 1886 e nder wuro Barooɓe Jakel e nder galle Hebbeeɓe woɗeeɓe. O wuuri ko duuɓi capanɗe jeetati e ɗiɗi (duuɓi 82). O ruttitii e joom makko ko ñalnde 5 lewru siilo (samwiyee) hitaande 1968. Yumma mum yumma makko wiyetee ko Raki Maamuudu, dawi ko e Bokke Salsalɓe, yettetee ko Sal. Yumma makko, kanko Ceerno Muktaar, wiyetee ko Aysata Raki Maamuudu e nder Bokkenaaɓe. To bannge Barooɓe, Aysata Raki Maamuudu oo nootortoo ko e innde Kudeeje. Ko ɓiyi Daawda→ sileymaani→ Saydu → Aysata → Amina → Hammee →Yero→ Muusaa. Ko ɗuum jeyi sabaabu, kanko Ceerno, omo noddiree innde Yero Kudeeje ndee. Baaba makko, haa hannde, kanko Ceerno Muktaar, wiyetee ko Sammba Seydi Demmba. Ko oon rokki mo innde Muktaar ndee, wiyi mo Muktaar Sammba Seydi Demmba.
Jaŋde Ceerno Muktaar. Ceerno Muktaar adii winndaneede harfeere ko e duɗal mawni mum, mo jiidi baaba gooto ena wiyee Ceerno Bookar Sammba. O janngoyii to Sahaal, o woni toon dumunna. Ngaddiin quraana mo o jogii oo, ko toon o itti ɗum. O janngii kadi e biyeteeɗo Ceerno Malal Eliyaa to Cilon e nder diiwaan Boosoya. Ɓeeɗoo, ko quraana tan o janngi e mumen. O janngoyii kadi to wiyetee Ballel Soowanaaɓe sara Waawnde e nder diiwaan Damga Senegaal. Ko ɗoon mawniiko mo o jiidi baaba gooto ena wiyee Maamuudu Diko (baaba mum Usmaan Maamuudu, taani mum Faatimata Usmaan Maamuudu Diko lollirɗo Hawwaa Mayram Diiye walla Warbaa Kebbel), tawi mo. Maamuudu Diko ko julanke wonnoo. O soggatnoo ko ñalbi. O ɓooyii e ladde haa koreeji makko puɗɗii fiiptaade nguurndam makko. O ari, o tawi ɗoon Ceerno Yero, o yeeyi ɗoon ñalbi ɗi o anndornoo ɗii. O felliti nanngande mo suudu e waɗande mo rasiyoŋ haa o gasni jaŋde, ɓe ngartidi haa e Barooɓe. Caggal nde o woni e Barooɓe dumunna, o jokkoyii kadi jaŋde to biyeteeɗo Ceerno Yero Baal to Ngijilon e nder Ngenaar. Caggal ɗum, o yiytondiri e sehil mawniiko ena wiyee Hammaat Lamiin Njaac, lollirɗo Demmba Hawaa, baaba mum Ceerno Hamdu Rabbi Njaac to Madiina Njaacɓe. Ɓe njahdi haa Ɓoggee to duɗal Ceerno Aamadu Muktaar Saako. Kono e wiyde Abuu Diiye Kebe, ceerno Muktaar janngaani e ngaal duɗal. O yahdi tan ko e Ceerno Demmba Hawaa, jannginatnooɗo mo oo. Kono ko ɗoon e ngaal duɗal, o nani, kanko Ceerno Muktaar, nanalla Alhajji Maalik Sih mo Tiwaawoon haa addani mo yiɗde yahde toon. Ko Alhajji Maalik Sih waɗani mo alluwal makko tafsiiru, rokki mo laawol tijjaani, waɗi mo kadi muqaddam e laawol ngol, gila o artaani. Caggal nde o wondi e Alhajji Maalik Sih dumunna, yumma makko winndi mo ɓataake mbele omo arta ngam remande ɗum. O suuɗii ceerno makko ɓataake oo haa nde yumma makko winndi Alhajji Maalik Sih e hoyre mum. Alhajji Maalik Sih noddi mo, wiyi mo: aan, ndeke yumma maa ena wuuri? O wiyi mo: eey neene am ena wuurnoo, nde mbayrat-mi!
Alhajji Maalik wiyi mo: yumma maa wiyi ko yo a ar. Ɗum noon mboɗo moolii e Alla e naŋtaade e almuudo mo jinnaaɗo mum sokli. Etee ko mi ɗaccitɗo ma.
Ko subaka wonnoo, nde yahi haa kikiiɗe, kanko Alhajji Maalik, o noddi almuɓɓe duɗal ngal fof ɗo zaawiya ɗoo. Ndeen ɓe ndentii, o wiyi ɓe, sabaabu noddaango ngoo ko ɗaccitde musiɗɗo men, mo ngonduno-ɗen, hono Muktaar Sammba. O yamiri mo yo o yaltu dental ngal, o yaha haa o yettoo laawol laana-njoorndi ena ɗoon. So o yettiima ngol, o arta e maɓɓe. O ummii, kanko Muktaar Sammba, o ɗooftii yamiroore Ceerno ndee. Nde o yettotoo laawol ngol fayde e nde o artata e dental ngal, tawi ko o waɗtii nanngude jiifa makko, oto feɗɗitaade hakke e keewal ceede(kaalis), ɗe yimɓe, ɓe o hawratnoo, ena totta mo. Nde o arti, o tawi Alhajji Maalik Sih renndinanii mo e almuɓɓe ɓee ko ena tolnoo e hono ko o addi koo. Caggal ɗum, kanko Alhajji Maalik Sih woodi ko o itti, o lommbi ɗum e jiifa Muktaar Sammba (seernaaɓe ɓee njaɓaani haalde ko ɗum woni), o wiyi ɗum yo yah, jooɗoyoo, waasa ɗannaade. So Alla jaɓii maa o maay, omo tottee. E diiwaan Barooɓe, ko kanko adii rokkirde laawol tijjaani. Ko Alhajji Maalik Sih waɗi mo kilifa e laawol ngol e nder nokku hee.
E tonngol, mbiyen siyaara oo rewii laawol e njuɓɓudi. Ɗowi golle ɗee ko Ceerno Abdarahmaani Gasamme, Ceerno Mammadu Sih, Ceerno Aamadu Usmaan Kebe, Alhajji Ceerno Muktaar Kebe, Ceerno Mammadu Buubu Jallo e Ceerno Muhammadu Mbaay.
So Ceerno Muktaar Sammba waɗanaama siyaara e nder Barooɓe Jakel ko huunde haannde nde tawnoo no o wayi yiɗde e tampande ganndal nii, ko noon ne kadi o wayi ɗiggande ceerno makko Alhajji Maalik Sih(yo yurmeende Alla won e mum), mo aduna fof ceedtii timmal mum e giɗgol e mum e Nelaaɗo. Ko ɗum waɗi nde Alhajji Maalik Sih winndata jaarooje Nelaaɗo ndee, Ceerno Muktaar jeyanoo ko e almuɓɓe liirayatnooɓe binndi ɗii e naange, ndeena ɗi haa ɗi njoora. Mo gooŋɗini walla gollanii joom geɗal to Alla, Alla ittana ɗum geɗal to ɓeen ɓe ngalaa ella. Waɗde Alla rokkii mo ɓesngu pattamlamu, ngittungu, nganndungu fotde.
Gelongal Fuuta lollirɗo, Njaay Saydu Aamadu


text:
5
Pooɗol noppi riikuɓe
1 Onon jom'en njawdi, kakkilee, kettinee ko mbi'anmi on. Townee daaɗe mooɗon, cimee ngam torraaji cattuɗi kewtoytooɗi on. 2 Njawdi mon boni, kolte mon duu mooƴii. 3 Kanŋe e cardi mooɗon tuttidii. Tuttol majje felata on, nyaama on hano no hiite nyaamirta gommbal. Duuniyaaru no taggan nder wakkati seɗɗa, amma ɗum fuu haɗaay oɗon mooɓi njawdi. 4 Baa njobdi hettooɓe gese mooɗon, oɗon njogii ɗum. Iɗum nyiddinii yeeso Alla dawranoowo dow e ley, omo nana bojji maɓɓe. 5 Nder duuniyaaru nduu, on mbuuri nder njawdi, on nyaamii, on njari ko ngiɗɗon. Oɗon payni ɓalli hano ga'i turkaaɗi ngam hirseede. 6 On torrii, on kiitake, on mbarii mo waɗaay baafuy. O daraaki fuu o durwida he mooɗon.
Nafakka munyal
7 No demoowo munyirta illa ndiyam aawre faa wara ƴaawol, nden hetta. Hano non, onon duu banndiraaɓe, tiiɗee he munyal faa nyannde Joomiraawo warti. 8 Munyee, cemmbinɗinee ɓerɗe mooɗon, ngam gartol Joomiraawo ɓadake. 9 To mboytodiree ngam to Alla hiitoo on. Ndaa, Kiitotooɗo oon nii no darii dammbugal ! 10 Banndiraaɓe, nyemminee annabiiɓe haalunooɓe dow Joomiraawo. Ndaaree ngi'ee no ɓe torriraa ko ɓe munyi. 11 Ngam eɗen mbi'a welɓe ko'e ngoni munyuɓe nder torraaji mum'en. On nanii no Ayuuba munyiri faa noy walaa, kaden oɗon anndi duu moƴƴere nde Joomiraawo hokki mo. Ngam Joomiraawo no heewi yurmeene e moƴƴere.
12
Ko ɓuri woni banndiraaɓe, to kunoree kammu naa leydi, naa goɗɗum feere gom.*
Nde nii on njaɓi, mbi'ee tan on njaɓi, nde nii on njaɓaay duu, mbi'ee tan on njaɓaay, ngam to Alla hiito on.
Nafakka du'aa'u
13 No woodi hakkune mooɗon gonɗo nder torra naa ? Too, joomum du'oo ! No woodi hakkune mooɗon gonɗo nder welwelo naa ? Too, joomum yima yetta Alla. 14 No woodi hakkune mooɗon nyawɗo naa ? Too, joomum nodda mawɓe hawriine goonɗinɓe, ɓe mbuja mo nebbam, ɓe ndu'anoo mo dow innde Joomiraawo. 15 Nde nii ɓe ndu'ake he goonɗinol, du'aa'u oon waɗan joomum nyawta. Joomiraawo nyawtan mo. Nde nii o waɗi hakke duu, hakke makko yaafetee. 16 Ngam majjum, neɗɗo mooɗon fuu anndita, haalana banndum hakkeeji mum, ngaɗonodiron du'aa'u ngam nyawteɗon. Du'aa'u neɗɗo dartiiɗo no woodi baawɗe mawɗe. 17 Eliya, tagaaɗo non hano meeɗen. O du'ii sanne, o eeli Alla to ndiyam toɓu. Duuɓi tati e lebbi jeegom, ndiyam toɓaay dow leydi. 18 O du'itii gaɗa majjum, ndiyam toɓi, barke leydi heɓaa.
19 Banndiraaɓe, nde nii gooto nder mooɗon waɗi hakke, woɗɗi laawol goonga, ko goɗɗo mooɗon wartiri mo dow maggol. 20 Too, paamee ko gartirɗo mo oo hisini yonki makko he maayde, hakkeeji makko duu moytetee no ɗi ɗuuɗiri fuu.


text:
To wuro ina wiyee Chistchurch to Nuwel Selannde, ñalnde aljumaa 15 mars 2019 ownooɓe seɓɓitiiɓe, añamngureeɓe, añɓe juulɓe, njanii e jumaaji ɗiɗi, pelli juulatnooɓe heen ɓee, mbari heen 50 neɗɗo. Ɗumɗoo, sinno ko ɓe tuubakooɓe mbiyata islaamiyankooɓe koo mbaɗnoo ɗum, maa waɗane seppooji e batuuji e denndaangal gure leyɗe hirnaange. Kono nde tawnoo ɗum yani ko e juulɓe, haala majjum diwaani “itti feloore”. Kono kam yimɓe fof ina nganndi bonannde e ngañantumaagu ɓurataa ɗum. So wonaano ardiiɓe leydi Nuwel Selannde ɓee ndariima heen darnde potnoo daraade, haa teeŋti noon e debbo gardiiɗo leydi ndii, maa en mbiyatno wonde ko leyɗe hirnaange ɗee (leyɗe doolnuɗe ɗee) kaalata e ndimaagu e nuunɗal koo fof, diwaani “bawɗi gaɓɓule”.
Aljumaa 15 mars 2019 ko ñalawma sunaare mawɗo wonande juulɓe nder winndere ndee e denndaangal saliiɓe ngañgu e bonannde. Ñalnde oon aljumaa, añamngureejo ceɓɓitiiɗo fellii juulatnooɓe e jumaaji 2 to wuro Christchurch, to Nuwel Selannde, wari 50 neɗɗo, arnooɓe juulde aljumaa. Eɗen ciftora, ñalnde 7 saawiyee 2015, nde ownooɓe njani e jaaynde Charlie Hebdo to Farayse, winndere ndee wonti ko hulaango wooto ngam seyfitde ndeen bonannde. Ina haawnii ko warngo juulɓe dañaani hono ndeen jokkere enɗam ummoraade e leyɗe hirnaange. To oon bannge, hoohooɓe leydi Nuwel Salannde ndii, ndariima law darnde potnoo daraade, so teɓɓaade gila e law tuumaaɓe mbarii koye ɓee. Hooreejo hilifaaɓe leydi ndii (gardiiɗo leydi ndii), hono debbo biyeteeɗo Jacinda Arden wiyi wonde oo ñalawma warngo jeyaa ko e « ñalɗi daartol leydi ndii ɓurɗi niɓɓiɗde », o suurti « warngo ownooɓe heblanaango no feewi ».
Ko ɗum addani heewɓe e winndere ndee, jaaynooɓe, waɗooɓe politik leydi ndii e boowal mum fof, mantude darnde makko e yettude mo, sabu « nuunɗal makko e kecciɗgol ɓernde makko ». Waktuuji seeɗa caggal warngo ngoo kanko Jacinda Arden, o wiyi wonde yimɓe waraaɓe ɓee : « ko yimɓe suɓiiɓe yo Nuwel Selannde won leydi mum en, waɗde Nuwel Selannde ko ngenndi maɓɓe ! Kamɓe ngoni enen. Baɗɗo ndee bonannde jeyaaka e men ».
O haaɗaani ɗoon, sibu neeɓaani o huniima waylude laabi sariya paatuɗi e jogitagol petelaaji nder leydi ndii : « ɗoo e balɗe sappo maa en kabru mbayliigaaji gaddanooji renndo men ɓeydaade hisde. »
Lislaam nder Nuwel Selannde
Lislaam heewaani doole no feewi e nder leydi ndii hay so tawii noon ɓe tolniima toon e 36 000 juulɗo. Naatni toon diine ko juulɓe siinnaaɓe (ummoriiɓe leydi Siin), e nder kitaale 1870. Hakkunde 1900 e 1960, won juulɓe seeɗa kadi naati leydi ndii ummoraade Inndo e Orop fuɗnaange. Kono ɓe puɗɗii heewde ko tuggude 1990, nde mooliiɓe dogɓe golwole mbaɗti moolaade toon.
Hannde, juulɓe wuurɓe toon ɓee ina njogii njuɓɓudi ndenndinndi pelle juulɓe gonɗe toon ɗee fof, keɓtinaandi toon e hitaande 1979. Idii ardaade ngaal dental ko biyeteeɗe Mazhar Krasnigi, albaninaajo iwdi Kosowo. E hitaande 2002 laamu Nuwel Selannde takkanii mo galaŋ sabu heɓtinde darnde makko.
Nuwel Selannde
Nuwel Selannde (Nouvelle Zélande e Farayse, New Zealand e Engele) ko leydi ngonndi to Oceyani, to bannge hirnaange worgo geec pasifiijo. Nuwel Selannde waɗi ko duuɗe ɗiɗi mawɗe (duunde rewo e duunde worgo) e nduukon tokoson ngoɗkon ɓurkon famɗude. Yolnde hakkunde Nuwel Selannde e Ostarali ko hedde 2 000 km. Ɗum noon, Nuwel Selnnde ko leydi njoñiindi no feewi. Ɗuum na jeyaa e ko addani ndi jogaade kullon e puɗi keewɗi keeriiɗi, ko nanndi e leɗɗe cammalle (kooriiji ɓuji) e koowooje (wetaa) e lekki mbiyeteeki kiwi.
Daartol leydi ndii jeyaa ko e daarti ɓurɗi raɓɓiɗde sibu leydi ndii jeyaa ko e leyɗe ɗe aadee sakkitii yiytude, sibu Maoree en (waali wuro en ɓee) ngari toon ko hakkunde 1 050 e 1 300, laaɗe oropnaaɓe puɗɗii joofde toon ko e hitaande 1 642. Tuggi 1 788 haa 1840 duuɗe Nuwel Selannde kisetenoo ko e Ostarali, kono o wonti koloni Angalteer ñalnde 6 feebariyee 1840. Ndi heɓti hoore mayri ko e hitaande 1947, kono ndi jokki jogodaade e Angalteer e Ostarali jokkondire tiiɗɗe.
Nuwel Selannde woni leydi ngidiindi rokkude rewɓe hakke woote. Endi anndiraa wonde leydi coftal ɓalli biyeteengal Rugbi (Rugby), kippu mayri wiyetee ko All Blacks, woni kippu ɓurɗo kippuuji Rugbi winndere ndee kala heewde ko hawi.
Nuwel Selnnde woni ko e dow « kowol jayngol pasifik » (ceinture du feu du pacifique), kayri e Japon e hirnaange duunde Amerik ndenndi laral leydi keewngal yerɓude, e mboorkaaji (wolkaaji) e kaaƴe toowɗe junnitiiɗe bannge worgo.
Laamorgo Nuwel Selannde wiyetee ko Wellington, ɗemnɗe laawɗinaaɗe leydi ndii ko Engele e Maoreere (Maori). Wertallo mayri ko 268 680 km2, limoore yimɓe hoɗɓe e mayri ko 4,5 miliyoŋ.
Bookara Aamadu Bah


text:
Liz Truss
Marry Elizabeth Truss Iriminmo (26 Korse 1975)[1][2] inmuu siyaasaje leydi Inngila inmoo huwa ba arɗoju jam'iyyaji Conservative gada 6 Siilto 2020.
Ɗou wangi ba majalisa (mp) ta hirnaa toh humbinaa Norfolk daga ɗo wangi/duubi 2010.[3] Truss o waɗi kuugal/kuuɗe to ofis to majalisa ya,e ministaji a gyaɗi fere fere firayam minista David Cameron, Theresa e Boris Johnson. Truss oyahii kwaleeji Marton Oxford, boo dowangi to'e Ardiiɗo Kwaleeji Oxford Liberal Democrats e duuɓi 1996, o rootake jande boo o natti jam'iyya Conservative.[4] To'e ohowii e shell toe cable ohh ba ayyinaaɗo dun kungiyar o wailiti tunani maako. Gada inmake suɓta didoo amma o hibaa nasara toh hiba suudu depite'en. Hai insubi mah mangu wakilci loukil hirna e hunbina Norfolk eii zabe maudoo 2010.eii mango mako eii warbe jogake iko,oloudi Enmo inaa toh fani siyasa ei famanke sukahoe,ei fani daudike ilimi limgal,ei fani tattali risku. Otigii kungiya lomu mowwalitu yan majalisu Conservative kuma ewondi darejii eii littattafai,hae imada gara,hae egada maju coalition (2011) me britannia unchanged 2012)
Hiimoɓe[taƴto | taƴto ɗaɗi wiki]
- ↑ "Everything you need to know about new Prime Minister Liz Truss". Metro (in Engeleere). 6 September 2022. Retrieved 9 September 2022.
- ↑ England & Wales, Civil Registration Birth Index, 1916–2007. 20. p. 2898.
- ↑ "Celebrity Education: Liz Truss, The New PM of UK, Studied from Oxford University". News18 (in Engeleere). 6 September 2022. Retrieved 9 September 2022.
- ↑ CNN, Analysis by Luke McGee. "Analysis: Britain's new prime minister, Liz Truss, is a political shape-shifter. Now she's set for her toughest transformation yet". CNN. Retrieved 9 September 2022.


text:
«Polotigi ko pene tigi». Ko mawɗo men, yo Alla ɓuuɓan ɗum, biyateeɗo Mammadu Samba Joob lollirɗo Murtuɗo meeɗnoo haalde ngol konngol e wootere e jime mum. Sikke alaa, ko konngol potngol yeewteede e dente annduɓe mawɓe, humpitiiɓe to bannge ganndal dawrugol, walla nii naamneede e kawgel janngooɓe duɗal jaaɓi haaɗtirde, ɓe ganndal mum en yahri fittiyankaagal. Sabu e ngol soomi ko heewi, ko waawi naftoreede so sufaama. Ganndal noon, nde tawnoo ko huunde rimɗunde, naatataa so wonaa ɗo rimɗi, tawa ko ko winndiraa kuɗol dimol walla haaliraa ɗemngal dimal. So en nduɗtiima seeɗa to bannge hakkeeji aadee, « kuulal baawnowal neɗɗo waɗde dawrugol alaa, kono kadi kaɗowal ɗum woodaani ». Sabu alaa mo meeɗ-ɗen nande ene wiyee yo wootoy ko aldaa e sago, walla joom mum haɗaa wootyde e ndool-ndoolaagu. So wonaa noon baasɗo faamde wonde «aadee kala ene foti ɗaldeede e hakkille mum, ngam waɗa ko weli ɗum, ɗoon ɗo o tooñaani hay gooto, kadi alaa mo o ñaayi jojjanɗi mum». So en ngartii e konngol mawɗo men oo haali ngol, en ndurnii miijooji, maa gooto e men fof sikku ko kañum haaldetee. Nde tawnoo won e ellaaji ko denndaaɗi. Eɗen mbaawi naamnaade, “no foti laabi puuntira-ɗen kopporeeje e saakuuji maaro ngam suɓaade ɓe nafataa en, tee kadi cuɓaa nafaani en ?” “No foti laabi podana-ɗen ko woodaani hakkunde leydi e asamaan, kooyni-ɗen haa gite lojii tawi teɓɓitaaki ?” Waɗi noon noon, ko ko tuubakooɓe mbiynoo «so reedu ɓolɗii, noppi nattat nande no naniratnoo». Pulaar, kañum wiyi : « keyɗuɗo haa waɗti faaydude ay e ar, so ene joginoo wutte ndimaagu heewi ko seekde werloo ». En mbaɗaani dawrugol, kono en ceediima e dawrugol hee ngonkaaji potɗi waɗteede hakkillaaji, ngam ngannden holi heen to goonga heedi. So tawii mi waɗii lannda dawrugol, mi innirii ɗum « Ɓamtaare remooɓe », firtaani kay mo naataani heen fof ko gaño remooɓe. Walla so lannda wiyaama « lannda ɓamtaare diine », ma a taw kay firtaani mo naataani heen fof ko keefeero. Waɗde naamnal men wonata ko « holi ko waɗi Sammba Jaanga ene jogii karawaas mum tan, kala kaalɗo ko Jaanga woni koo, o fiya o ŋata o ƴattoo, o ruɗtoo kadi o fetta, e leydi, o irña » ? Haawnaaki e binndanɗe garooje maa en kippit haala kaa, so tawii won ɓe paamaani. Naamne goɗɗe ɗee, payi ko e renndo men.
Holi ko waɗi, so woodii toɗɗaaɗo e jaagorɗe laamu, naamnal gadanal wonata ko « holi to o jeyaa ». Alaa naamnotooɗo mbele omo joganii ɗum ganndal, walla mbele omo waawi nuunɗude e fotndude ɓiɓɓe leydi fof haa neemoo e golle makko ɗee ko aldaa e paltoor, aldaa e heedi heedi heeda.
Naamnal goɗngal ene uddi hakkille am. Kala nde batu jaagorɗe leydi jooɗii, alaa ko naamnoto-ɗen e ko haalaa toon so wonaa « holi nomaaɓe », ɗuum woni holi toɗɗaaɓe e liggeyaaji walla ɓeydanaaɓe martaba e ligeyaaji mum en. So tawii safalɓe tato e ɓaleejo gooto mbaɗaama huunde, eɗen keewi woytaade « en njinngaama ». So ɓaleeɓe nayo toɗɗodaama e ɗo ɓuri toowde e laamu mbiyen « ɓee ko soodaaɓe ». Jooni noon, naamnal am, ko mbele won teskiiɗo ko teskii-mi ɗoo koo, teskorii ɗum no teskorii-mi ɗum nii ? So tawii ene woodi, haawnaaki maa en nganndu holi ko waɗi Mammadu Sammba Joob Murtuɗo ene wiya « polotigi, ko pene tigi ». So tawii woodaani noon nganndee humambinnaagal am feeñii.
Malal Sammba Gise


text:
Almaami
Almaami ko jammoore takketeende e innde hooreeɓe dawlaaji Fulɓe fewndo alsilamaaku, dawlaaji adiiɗi fuɗɗagol laamu kolonaaku. Almaamiiɓe ɓen laatino hooreeɓe ka baŋŋe diina e ka baŋŋe laamu sabu almaami ko juulnoowo, ardiiɗo juulooɓe. Nder Fuuta Jaloo, almaamiiɓe nantuɓe innde ko wano Almaami Boukar Biro, Almaami Sori Mawɗo, Karamoko Alfaa sincunooɗo dawla Fuuta on. Nder leyɗe Manndinkooɓe ko Almaami Saamoodu maa Saamori Tuuree ɓuri lollude. Fulɓe funnaange anndiraaka noddirgol noon hooreejo maɓɓe. Ko inɗe yeeru Amiiru maa Laamiiɗo ɓuri jaalaade toon.


text:
Home -- Fulfulde -- Perform a PLAY -- 160 (Why does Jesus allow it 1)
160. Ko honɗun annabi Iisaa newnani ɗun 1
Jiwåe neene gootooåe åen e neene gootojo maååe gorko on hari seedataa. Hiɗa anndi åe? Mariyatu, heewuɗo miijooji e mo deýýinotaako. Mariyama, deýýuɗo on, mo ɗuuɗaa haala. Laazaru neene-gooto maååe gorko lo’uɗo on. Åe tatoo non hiåe yiɗi annabi Iisaa.
Åayru o ardii e taalibaaåe makko åen e ndee nokkuure wi’eteende Betanii, o yahuno ka maååe hiwragol åe.
Hari welo welo no woodi ka nder cuurun maååe, haa nde Laazaru nawni tun nde wootere. Mariyama woni takko makko, himo aani fota. Hari neene-gooto makko on fayda alaa e haalude. O ombi gite makko ɗen.
Mariiyatu ari haa ka baafal, o monii åay o yi’ii ko yeeso neene-gooto makko on ngon niååiti kon.
Mariyama : "Mariyama, ɗun ɗoo gasataa luttirde nii. Ko annabi Iisaa tun waawi faabagol e nder ɗun ɗoo. Yo mi waɗu kisan hito e makko."
E nder duppere, imminaaɗo on yiiti Iisaa Joomi on e ndee nokkuure wi’eteende Yurdayniwol.
Nelaaɗo : "Annabi Iisaa, aree kisan! Mariama e Mariyatu woni ko nelin mi. Laazaru no nawni fota. Aru tinna, si wonaa ɗun o maayay!"
Annabi Iisa no yiɗuɗo nden åeynguure tosokere, neene-gootooåe tato, jiwåe ɗiɗo e gorko gooto. Kono o yahaano kisan. O luttidi e taalibaaåe makko åen ka o woni ɗon. O acci haa balɗe seeɗaaje feýýi.
Iisaa : "Aree, yahen non jooni. Laazaru ɗaanike. Mi findinay mo."
Taalibaajo : "Si tawii o ɗaani hara o finay ko neeåataa."
Iisaa : "Ko goɗɗun mi faalaa yewtude e nder ko mi wi’ata kon himo ɗaanii. Laazaru maayii."
Taalibaajo : "O maayii?"
Iisaa : "Miɗo weltii fii ko mi wondaano e mon kon ton. Ko sabu ɗun ekkitorton gomɗingol innde an nden."
Hari taalibaaåe åen alaano e faamude few ko woni kon e feýýude ton. Hari Laazaru maayii, annabi Iisaa no weltii fii ɗun. Ko honno åe hoolorta mo e nder ndun muraadu ɗon?
Annabi Iisaa no faalanoo wi’ude no gasa wondema hiɗen waawi hoolagol hay si tawii huunde hulåiniinde ari e waɗude? Hay si en alaa e faamude?
Laazaru surraama. Mariyatu e Mariyama wulli fota. Yimåe buy heyniiåe ariino. Hiåe faalaa yarlingol rewåe neene-gootooåe åen ɗiɗo.
Jooni miɗo faalaa jonnugol on golle tosooke.
Miijitee fii no jaaboron ngal landal : Ko honɗun waɗata si annabi Iisaa jaabaaki kisan tornde maa nden e si o wallitaaki ma?
Ko honɗun waɗataa si tawii o newnii yo ko åuri e hulåinaade aru e hewtugol ma?
Hara a hooloto himo yiɗu maa fii kala ɗun waɗii?
Mi torike ma, miijito fii nden toååere!
Wota a yejjitu wonde en jokkitoto yewtugol fii ndee satteende ka taariika hikkotooɗo.
Yewtooåe : Fillitotooɗo, Mariyatu, nelaaɗo, Iisaa, taalibaajo
© Copyright : CEF Allemagne


text:
E nder mbaadi heblooji ɗi Dental Orop (UE) yuɓɓinta e porogaraam ganndiraaaɗo PESC, ngam ɓeydude mbaawkaaji pelle ɗe ngonaa laamiyaŋkooje, musiɗɗo Usmaan Ñaan tawtoranooɗo heblo joyaɓo waɗii hiirde to ñiiɓirde ESE. O hollitii tiitoonde heblo ngoo e pulaar ko “silsil eɓɓaande e Farayse ko “cycle de projet”.
Hiirde ndee waɗi ko ňalnde alet 26 abril 2015 ; udditi hiirde ndee ko hooreejo catal Kayhayɗi hono Sammba Gata Ba, caggal ɗuum o hokki konngol musiɗɗo Usmaan Ñaan ngam hollita ciimtol mum. Oon hollitii wonde eɓɓaande ndee ina waɗi daawe keewɗe e sarɗiyeeje tammbiiɗi ɗum : ina jeyaa heen waɗde kiňgol, lekki caɗeele, lekki safaara ; hoolkiso ina feeňa heen tan ko e caɗeele dowrowe eɓɓaande ndee foti tuugnaade ngam ƴeewde safaara ɗeen caɗeele. E tonngol tan toɓɓe moƴƴinoooje eɓɓaande ko : – gaaɓnagol – jaalagol – njeňtudi -motgol -c eŋagol
To bannge goɗɗo oo, ko yimɓe gollottooɓe eɓɓaande ndee, gila e fedde tammbiinde ndee haa e wallidiiɓe, haa e mowilooɓe (bailleurs) walla yuurnittooɓe (controleurs) goomuuji mum en ina poti yuɓɓude, tawa gooto e maɓɓe fof ina anndi golle mum, tee ina jogiti kaɓirɗe mum e fannuuji fof. E raɓɓiɗinaade tan, hiirde ndee waɗii faayiida no feewi, e tawtotoregol denndaagal yimɓe dillooɓe e ngenndiyankaagal haa e ƴellitaare e nder wuro Kayhayɗi ngoo fof .
Gumaalo Soh, Kayhayɗi


text:
Koolol winnderewol sooninkooɓe, hono FISO, udditii e wuro Nuwaasoot ñalnde alkamiisa 20 feebariyee 2014. Ngol uddii talaata 25/02/2014. Ngol yuɓɓinaa hikka ko e gardagol Fedde Muritaninaare ɓamtaare ɗemngal e pinal sooninkooɓe hono ko anndiraa AMPLCS, wondude e ballal laamu Muritani e “Île de Paris” (Diiwaan wuro Pari) rewrude e Meeri teerunke Nuwaasoot (CUN
Koolol winnderewol sooninkooɓe, hono FISO, udditii e wuro Nuwaasoot ñalnde alkamiisa 20 feebariyee 2014. Ngol uddii talaata 25/02/2014. Ngol yuɓɓinaa hikka ko e gardagol Fedde Muritaninaare ɓamtaare ɗemngal e pinal sooninkooɓe hono ko anndiraa AMPLCS, wondude e ballal laamu Muritani e “Île de Paris” (Diiwaan wuro Pari) rewrude e Meeri teerunke Nuwaasoot (CUN
Kooli ɗiɗi gadani ɗii njuɓɓinanoo ko to Kayes, to Mali. Sooninkooɓe ummoriiɓe e jookli winndere ndee kala nootiima e ngolɗoo koolol tataɓol : Farayse, Amerik, Anngolaa, Mali, Senegaal Gammbi ekn…
E wiyde gardiiɗo AMPLCS hono Seek Siidiyya Tañnjaa, ina jeyaa e paandaale koolol ngol « jokkondirde sooninkooɓe ɗanniiɓe, ɓe ballal mum en e ɓamtaare nokkuuji mum en seedtini, e heddiiɓe e leyɗe iwdi maɓɓe hee ». Koolol ngol kadi ko ngam « wuurtinde laamaandi ngadanndi Afrik, so laamu Ganaa ngam wallitde ngootaagu Muritani ».
Biyeteeɗo Aali Sumaare, mo nganndu-ɗaa ko piilaaɗo Diiwaan Pari, gollodiiɗo FISO 2014, yettii heen kaaɗdi njettoor Ahmed wul Hamsa oon gardinooɗo Meeri teerunke Nuwaasoot, jeyɗo sabaabu ngolɗoo gollondiral hakkunde Meeri Pari e Meeri Teerunke Nuwaasoot. O wiyi « miɗo faarnii laabi ɗiɗi e gargol am ɗooyene : sabu wonde piilaaɗo Diiwaan Pari ɗo sooninkooɓe heewɓe nguuri e wonde mi miin e hoore am sooninke ».
Usmaan Jagana, mo AMPLCS hono fedde fuɗɗunde miijo FISO ndee, hollitii maa ngolɗoo koolol tataɓol anndin leƴƴi Muritani keddiiɗi ɗii, ɗemngal e pinal sooninkooɓe. « ɗuum ɗoon ko huunde mawnde wonande leydi Muritani leƴƴileƴƴinndi, ko fartaŋŋe tiiɗtingol ngootaagu mum ». Kanko Usmaan Jagana o ɓeydii heen « maa FISO sar ɗemngal e pinal sooninkooɓe e winndere ndee. Laamu Muritani ina poti wallitde jettagol ndeen faandaare, sibu, gaa gaa pijirlooji ɗii, e nder ɗeeɗoo balɗe nay maa jeewte mawɗe njuɓɓine, gollorɗi keewɗi mbaɗee ». Ina anniyaa hay sosngo Duɗal ganndal (Akkaademi) ɗemngal Sooninke.
Ƴoogdi : Kaliilu Jagana


text:
Prime Ministaajo Lesdi India, Narendra Modi wadi giidal beenanta mawbe Ardiibe ngomnati Lesdi ndin ngam lartuki no batte nyaw COVID-19 wontiri haa giifakan.
Giidal ngal wadaama on bawti yiiki no nyaw ngun sankitirte bee law haa Lesdi ndin.
Ministaajo mo hakkilanta shaanu njamu haa Lesdi ndin, Mansukh Mandaviya enanta mawbe duudbe fu tawaama haa nokkuue giidal ngal.
Nyaw ngun kesum COVID-19 anndinaama nanngi hembe ko hewtanta 159,632 nder hitaande nden hesre haa bakkeeje den.
Kadima hisoobe wi, “Lesdi India do nder Lesde tammi yiiduki bee batten yaw ngun tataba nder lewru February.”
Sadiq Alfa


text:
Jaɓɓorgo Pese Malal Sammba Gise
Pesol: Malal Sammba Gise
KAALDEN GOONGA : « Ko ladde weli fof, ko jatti ɓuri »
Holi ko woni ɗanngal ? Holi Faandaare ɗanngal ? Holi heewɓe ɗannaade ? Holi to heewi ɗannoreede ? Holi no heewi ɗannoreede ? Holi...
Kaalden Goonga : Holi ko mbiyaten jiɗɗo leñol
Winndannde men hannde yowitii ko e “ holi ko mbiyaten jiɗɗo leñol ”. Sikke alaa, leñol ene heɓtiniree geɗe keewɗe, kono ɓurngal teeŋtude ngal kam ko...
KAALDEN GOONGA : Dimo dee ko kaaloowo konngol, gollal laatoo
Ko adii hitaande 1979 ƴiiwoonde jam-yamre feŋiino e nder nganndi Muritani. Ɗamaawu heewi, yaakaare mawni. Tinaaka maataaka, haa kenal mbooy wutti nde ɗaminanooka, nde...
KAALDEN GOONGA : “tuubakiri ari ko bonnude diine men e aada...
Won meeɗo wiyde “tuubakiri ari ko bonnude diine men e aada men.” Ɗum waɗi jeddi, o rokki yeru karte, ɗo pijoowo ɗum nanata noddinaandu...
KAALDEN GOONGA : “So Fuuta innaama…”
"Fuuta, so a innaama, ƴiiƴam lalla e ɓernde am, miijooji muusɗi koɗoo mi. Mi haamtoo, mi saɓɓitoo, mi miijoo hanki maa mo mi tawaaka....


text:
Seyku Usman Dan Fodio: Noddaandu Islaam e Mbayliigu Dawrugol
Waaju e Noddaandu (Da’wa) Seyku Usmaan fof e wonde haa jooni sanɗa jokkuɗo e yiylaade ganndal e wonde ceerno joom fosinaaji ne, haɗaani ɗum wonde baajotooɗo e noddoowo e nder diine Islaam. Sikke alaa, nootagol ngol yimɓe ɓee nootittonoo e noddaandu makko nduu e keɗtagol maɓɓe waajuuji makko ɗii, ɓeydiima suusnude-mo e softinde-mo he yaajnude da’wa makko o haa o yettinoyi ɗum e nder gure goɗɗe e nder falnde maɓɓe e leydi maɓɓe Gobir.Jokku Taro


text:
E tonngoode men 147, en ngardiino e daartol ngol haa ɗo Annabi Nuuhu yalti ɓe, fayi ladde, darii e dow tulde ɗo darinoo adan ɗoo, noddi daande dow “eehey mon leñol am tinee mi arii e mon ummoraade e jom winndere mbiɗo nodda on nde ndewaton mo kanko gooto, mbiɗo haɗi on rewde sanamuuji”.
E tonngoode men 147, en ngardiino e daartol ngol haa ɗo Annabi Nuuhu yalti ɓe, fayi ladde, darii e dow tulde ɗo darinoo adan ɗoo, noddi daande dow “eehey mon leñol am tinee mi arii e mon ummoraade e jom winndere mbiɗo nodda on nde ndewaton mo kanko gooto, mbiɗo haɗi on rewde sanamuuji”.
Ndeen Nuuhu (JKM) feekiima alaa ɗo daande makko heddi, tuggi fuɗnaange ha hirnaange hay sanamuuji gonnooɗi e dow joodorɗe njani e leydi, wonnooɓe e saraaji ngidaa, ko wayi no liggotonooɓe heen ɓee. Hono laamɗo Dirmisil kañum e hoore huli haa faɗɗorii heen. Ndeen o ummiima e faɗɗere, o naamndii o wiyi : onon kam on nanii ngo luukaango ? ɓe mbi’i : ngoo luukaango ko luukaango gorko gooto ina wiyee Nuuhu, oon noon ko o kaangaaɗo, a min njawi hakkille oo no feewi. O wiyi : ngaddanee kam mo. Hono hojom tawi reenooɓe laamɗo njahii to Nuuhu (JKM), ɓe nanngi mo, ɓe ndarni mo e yeeso laamɗo Dirmisil. Ndeen oon naamndii mo : holi aan ? O wiyi : ko Nuuhu mbiyetee-mi, nelaaɗo jom winndere, mi arii e mon mbele oɗon ngoongɗina Alla gooto, ngoppon sanamuuji ɗi ndewaton ɗii.
Laamɗo Dirmisil wiyi : so tawii ngondu-ɗaa ko e kaaɗi, min cafru maa, so tawii ko a baasɗo min ngalɗin maa, so tawii ko ɗum heewde ñamaale kadi, min njoɓan maa ñamaale maa.
Nuuhu (JKM) wiyi : miin, mi wonndaani e kaaɗi, mi wonndaani kadi e baasal, hay ñamaande wootere kadi mi rewaaka, ngon-mi ko mi nelaaɗo ummiiɗo e jom winndere.
Laatiima Nuuhu (JKM) ko nelaaɗo gadano e winndere ndee, ko o jom pellital, Alla neeli mo e ɓesngu khaabil caggal nde njokki rewde sanamuuji, feeñninde sirkuuji ngam renndinde Alla e geɗe goɗɗe. Nuuhu (JKM) noddi ɓe yo ɓe ndew Alla gooto, yo ɓe mbiyi : “deweteeɗo alaa so wonaa Alla”. Nuuhu ko nelaaɗo Alla. Ndeen laamɗo Dirmisil nanii ɗum tan, o tikki o wiyi : sinno wonaano hannde ko ñalngu welnere (fête) ma mi waratno ma bargol muusngol.
Ñalnde Nuuhu jaabii laamɗo Dirmisil ndee : “alaa goongɗinɗo Annabi Nuuhu ñalnde heen so wonaa debbo gooto ina wiyee Umrata ; o resi ɗum, o jibidini e mum ɓiɓɓe tato, worɓe ɓeen ngoni ɓeeɗoo arooɓe : Saama, Haama Yaafes. o jibidinii e oon debbo kadi ɓiɓɓe tato rewɓe ɓeen ngoni ɓeeɗo : Haswata, Saarata e Buhayrata. Caggal ɓeen ɗoon kadi debbo goɗɗo gongɗinii mo, ina wiyee Wal-aba, ɓiy Ajwiil. Oon debbo ɗimmo kadi ɓe ndañdii ɓiɓɓe ɗiɗo worɓe ɓeen ngoni arooɓe ɗoo ɓee : Baayluus e Kinaan, caggal nde ɓeen ɗoon ɓiɓɓe njibinaa, debbo oo ruttitiima e diina mum gadano.
Hol no foti yimɓe goongɗinɓe Nuuhu ? Capanɗe njeeɗiɗo neɗɗo rewɓe e worɓe ngoongɗinii mo, njahdii e makko ngam o wattindi ko yaltude nokku mo o wonnoo oo, o soorii gure leƴƴi maɓɓe omo wiya “eehey mon leñol am ndewee Alla ngoppon sanamuuji mon”. So koreeji ɗii nanii ɗum tan, ɓe njalta e galleeji maɓɓe ɓe ngona e werlaade kaaƴe e paɗe, haa o waɗta mogginaade, woni heen ɗaccata ko ha o leloo ngara ngona e bippude koyɗe makko.
Ɗeeɗo geɗe gaantorɗe fof ɗe o waɗetee, so o seertii heen o ƴettata ko ndiyam o sulmoo yeeso makko, o juula darɗe ɗiɗi, caggal ɗum o ñaagonoo ɓe moƴƴere. Ko feewti e maɓɓe, o heewi wiyde : ko yaa aan Alla, mbiɗo ñaagii nde njaafoto-ɗaa leñol am ngol, waɗi noon ko ɓe mbaɗata koo, ɓe nganndaa. So ɗum ɓennii, hono mo jam e kisam ngoni e mum oo, ina jokki waaju mum ko aldaa e nimsa, ko ina tolnoo e duuɓi teemedde tati.
Maayde laamɗo Dirmisil
Dirmisil maayi ko nde Annabi Nuuhu waajii ɓe duuɓi teemedde tati e nder hitaande wattindiinde ndee, ko heen o maayi. Caggal ɗuum, ɓiyiiko lomtii mo ina wiyee Tuubin, nde o lomtii baaba makko ndee, yimɓe ina ndañii jam ndekete ko kanko ɓuri baabiraɗo oo bewde e bonde golle.
Hol sifaa Annabi Nuuhu e nder laamu Tuubin ? Kanko Tuubin, no o wayi bewde e hulɓinaade nii fof, ellee ko ndeen Annabi Nuuhu (JKM) ngoni e mum oo ɓeydii suusde reedu e waawde waajaade, haɗaani noon, hay e nder laamu Tuubiin, kala nde ɓe nani Nuuhu (JKM) ina waajoo, birtiiɗo mo fof ƴettat peɗeeli mum sukka e noppi mum ngam hoto nande ko o haalata koo, hono no Alla siforii ɗum e Ɓuraana nih. Kaaƴe neni njoowaa tan e nder galleeji ngam haɓde e Nuuhu (MJK), ko noon ɓe ngoniri e makko haa yettii hitaande makko teemedde jeeɗaɓiire, laamɗo Tuubiin saŋkii lomtii ɗum caggal ko ɓiyum ina wiyee Ɗukurdus. Oon ne kañum ina moolonoo baaba mum Alla to bannge bewre e kaaɗi e bonde golle.
Kono tan Annabi Nuuhu (JKM), ina jokki waajuuji mum dartinaani, kañum ne ɓeydi semmbe mum e muñal mum nde tawnoo ko e Alla wonndi kono tan yimɓe ɓee nattaani werlaade mo kaaƴe e fiyde mo cabbi.
Hol ko haɗi Annabi Nuuhu gaañaade e ɗee piile ? Nuuhu ko gorko mo Alla hokki semmbe e dow worɓe, wonaa mo woni kala suusi yettaade mo, rewɓe e worɓe fof. Ko noon foti wonde, ngam neɗɗo so Alla hokkii ɗum wuurde duuɓi teemedde jeeɗiɗi haa ujunere, oon hay mo yiyaani ɗum ina anndi ko celluɗo. Hay aduna mo ngon-ɗen hannde oo, so neɗɗo dañii duuɓi teemedere ina anndaa sakkii ɗum ko cellal alaa ko haali jom duuɓi teemedde joy haa ujunere.
Mette Nuuhu feewde leñol mum
Denndaangal duuɓi ɗi Annabi Nuuhu dañi ɗii, tuggi nde jibinaa haa o nelaa, ɓernde makko meeɗi muusde seeɗa ko e nder laamu Tuubiin nguu. Ko ndeen woni Alla wahiyii mo, walla mbiyen lonngini mo, wiyi mo : haŋkadi yontii mbiɗo anndi semmbe maa e dow worɓe e rewɓe, dow ɗumɗoon, alaa keddiiɗo e dow leydi walla gonɗo e nder reedu yumma mum mo ina nana ko noddataa koo. Ko ndeen o wiyi e no Alla wiyiri e Ɓuraana mum tedduɗo oo : “joom am hoto keddu-ɗaa e dow leydi e ubbooɓe dewe Alla ɗee, (ubbooɓe dewe Alla woni heefereeɓe) waɗi noon ko so tawii a woppii ɓe, alaa ko ɓeydatoo e maɓɓe so wonaa majjinde jiyaaɓe maa, ɓe njibinantaa hay huunde so ooñiiɓe ubbooɓe”. simoore Nuuhu, kaawise : 26—27
Caggal ngooɗoo eewnaango rewrude e kaawisaaji Alla gadiiɗi jangteede ɗii, Alla toowɗo oo udditi damuɗe asamanuuji ɗii ngam hormaade noddaandu makko e oon saanga Alla yeynanii Malekaaji. Ko dow ɗuum Alla lonngini mo yo o feewnu laana, kaawise, Nuuhu (JKM), wiyi : hol ko woni laana ? Alla wiyi : ko ɗum suudu leɗɗe tawa noon dogata ko e dow ndiyam. Alla yamiri mo yo o lor leɗɗe e dow leydi tawa ko lekki ki ɓoli firti ko lekki ki alaa giye, nde o wiyaa yo o lor lekki kii tawa ina haɗaa yaltinde hay waadere, leydi kañum ne ko noon, ngam kañum ne yamiraama hay huunde hoto fuɗ e dow mum e oon saanga, kadi hay rewɓe njibintaa, muumunteewon e kulle ladde fof ina kaɗaa ndeen jibinde, ndiwri e gertooɗe kala ko noon.
Wiy ɓe ko leeɓte njippinanoo e yimɓe e oon yonta ngam heewde ɗum en bakkatuuji fawaade heen kadi nde tawnoo yimɓe balɗe mum en ina njuutatnoo ko tagi jibingol wonaa no wayi jooni nih. Ɓiɗɗo debbo jibinirde duuɓi sappo e goo walla duuɓi sappo e ɗiɗi, ko ɗum tagi nelaaɗo Alla mo jam e kisal ngoni e mum oo wiyi : nguurndam yimɓe leñol mum ko hakkunde capanɗe jeegom haa capanɗe jeeɗiɗi hitaande, so ɓurii ɗoon yo joom mum anndu juutnanaama. Ngam so wayaani noon winndere yaawat ɓittude.
Hol ko addani Annabi Nuuhu yaltude oon nokku ?
Caggal ko jangtaa ɗoo ko ɓenni koo, nde waɗi Annabi Nuuhu yamiraa yo yaltu oon nokku tiindoo to leydi Kuufa, o eggina toon lekki kii no yamiraa yo o lor ki, ɗum waɗani mo caɗeele sanne hol no o addirta kiiɗoo lekki mawki ki alaa giye. E nder oon ɗoon nguumu ngaama, haa Alla lonngini mo gorko gooto ina wiyee Aawaja ɓiy Unuku ina addana mo lekki kii, ko ɗoon o fuɗɗii fof.
Naniraama ganndo gooto ina wiyee Kisaayi o wiyi : hono Unuku ɓiy Aawaja laatiima ko o gooto e ɓiɓɓe Aadama ko jom gite luuru laara, ko o neɗɗo bonɗo ŋari sanne so ɗum ɓennii hono Saharata ko debbo ƴoƴɗo ceeɓɗo no feewi ko kanko jibini Aawaja caggal nde bo jibini ɗum ndee, ko ina tolnoo e duuɓi teemedere o saŋkii. Nde Aawaja ɓiyiiko yahi haa mawni, woni neɗɗal timmungal, timmuɗo tagoore no feewi. Ngam hawraama aduna oo fof, ko kanko ɓuri heewde doole ngam wiyaama njuuteendi makko darnde ko teemedde jeegom diraa e diraaji ndeen, jooni ɗum hawrata ko diraa e feccere neɗɗo ɓurɗo timmude e men hannde.
Njaajeendi makko kadi foti ko no njuuteendi makko ndii nii, ngam wiyaama nde ɗuufaan ari ndee, roŋkii ɓennude daande makko, firti ko waawaani moɗde darnde, saka o yooloo. Caggal ɗumɗoon kadi, won wiyɓe omo waawi jooɗaade dow haayre o foocca juŋngo makko nder maayo, o nannga toon liingu mawngu, kadi so omo yiɗi juɗde liingu nguu, o fooccat juŋngo ngoo dow e yitere naange haa ngu ɓennda, o ñaama ngu. Wiyaama kadi so tawii o sekanii yimɓe wuro, o fiyandirtaa e mum en, o ummoto tan o soofa e wuro ngoo, kamɓe fof ɓe njoolo.
Wutte Aawaja
Aawaja meeɗii finde subaka, o noddi yimɓe wuro maɓɓe o wiyi ɗum en mbiɗo yiɗi kettanon mi wutte bagi bukki (coton ). Yimɓe wuro ngoo njooɗii, njeewtidi no wutte oo feewnirtee, haa ɓe nanondiri eɓe mbaawi hettande mo wutte, kono kettugol ngol mudda mum ko hitaande timmunde nde fuɗɗoo gasde, kanko ne o wiyi : njoɓdi wutte oo hitaande ndee o yoɓa. Wutte hettaama, o ɓoornaama wutte oo, caggal ɓoornungal ngal o yalti wuro ngoo ngam yiiloyaade ko o yoɓiri coggu wutte oo, woni toon ko juuti o dañataa ko o yoɓiri, o artata ngam o suusaa ñamaande etee yimɓe ɓe njiɗii heɓde jawdi mum en, kono cuusaa abbaade mo.
Kono Annabi Nuuhu ina yaakorii ko kanko tan waawi addande ɗum lekki ki anniyii waɗirde laana ka yamiraa yo feewnu kaa.
En ndartinii ɗoo daartol ngol haa ñalnde woɗnde, njokkiten no lekki kii addiraa e no laana kaa feewniraa.
Jibriil Muusaa Joop


text: on Salminaama Banndiraaɓe Tedduɓe, ɗo ko Kawral Tabital Pulaaku Nigeria (Niijeriya) waɗa e Kano State Nigeria (Niigeriya). Dr Abdullahi Umar Gannduuje Hooreejo Kano State (executive Governor of Kano State Nigeria) , nden Hooreejo Tabital Pulaaku Nigeria (President Tabital Pulaaku Nigeria) e Alhaji Abubakar Sahabo Bawuro cukko Hooreejo Tabital Pulaaku Nigeria (Alhaji Abubakar Sahabo Bawuro Vice President Tabital Pulaaku Nigeria) e Professor Garba Kaaw Daaudu Hooreejo Tabital Pulaaku Kano den windanoowo Tabital Pulaaku Nigeria (Proffesor Garba Kaaw Daaudu Secretary General Tabital Pulaaku Nigeria and Chairman Tabital Pulaaku kano State) e Abubakar Auwalkakkilanoowo Tabital Pulaaku Abuja (Abubakar Auwal Coordinator Tabital Pulaaku Abuja).


text:
Home -- Fulfulde -- Perform a PLAY -- 145 (If I had 1000 lives 6)
145. Si tawno mi wuurayno laabi 1000 6
Laana ndiyan kan darii. Oo maaketeeɗo Hudson Taylor, nawnuno fota tippii ka hoore ledyi.
Ñawdooåe ñawdonooåe mo åen e leydi Engeleteer hari no aanani mo fota.
Ñawdoowo : "Musee Taylor, a waawataa hande kadi yiltitaade e leydi Siini ndin."
H. T. : "Si tawii Alla no faalaa sellingol lan, o sellinay lan."
Kart janal hollungal leydi Siini ndin wengaa ka maandi. Hudson ndaari ngal, o wulli, sabu himo miijitaade fii miliyonji Sinuwaaåe åe nanaali åen haa hannde fii annabi Iisaa.
Soono woo himo fillitaade on taariika :
H.T. : "Hari himo yaha e laana ndiyan haa ka wi’etee ɗon Sung Kian Fu. Hari Petruusu no ka nder laana. Men yewtuno fii annabi Iisaa. Onsay mi yiltitii ka kabiine an. Mi nanii goɗɗo no sonka, onsay goɗɗun wicci lan. Petruusu yani ka nder ndiyan, kono mi waawataanol yiitude mo. Faabee! Faabee! Mi noddi yungotooåe goo. Kono åe jaabii, åe wi’i : Men hettanaaki ɗun. Meɗen yungaade. A yoåay men? Mi fodi åe wondema mi yoåay åe. Neeåuno haa si åe nootii faabo ngon. Åe ýawni Petruusu ka ndiyan. Åe etii findingol mo, kono laawike. Hari Petruusu maayii. Himo waawanoo dandeede si tawno yungotooåe åen welsidanooki."
Ɗun no hulåinii!
Hudson no faalanoo yo yimåe åen dande. Tentinii sabu junuubaaji maååe ɗin. Kono jooni non himo nawni.
H.T. : "Iisaa Joomi, mi jeejii ma, immin sahaabaaåe jowo haa e leydi Siini ndin fii no yimåe åen gomɗinira maa e no åe hisiniree."
Toraare makko nden jaabinaa. Kono ko sahaabaaåe jowo fii miliyonji Sinuwaaåe? Hudson Taylor toranike yimåe 24 o toranike yimåe 100, o toranike yimåe 1000! Alla heɗike torndeeji makko ɗin.
Ko ɗun woni ko mi janngi e juuɗe Hudson Taylor : toro annabi Iisaa ko hattonjinaa e mun kon tigi, gomɗina kadi wondema o yeɗete ɗun. Annabi Iisaa yeɗay en no laaåiri. O heɗitoto torndeeji men ɗin.
Hudson Taylor hettiti cellal makko ngal, o yaadi e sahaabaaåe goo e leydi Siini ndin.
Debbo 1 : "Ko on feetuåe, wonee ɗoo!"
Debbo 2 : "Ɗoo, on waaway heåude kaalisi buy. Ka leydi Siini ton, on weeloyte sabu neeåataa hara on wontii hawkaaåe."
H.T. : "Wonugol hawkaaåe? Alla hawkataa fayåe makko åen!"
Alla hawkaali mo.
H.T. : "Si tawno ko ngurndanji wuulure mi mari ko mi wuura, mi wontayno kadi sahaabaajo laabiiji 1000 kadi."
Hara onon kadi hiɗon faalaa wonugol sahaabaaåe? Mi fodii ma ɗun ɗoo : a wontoytaa miliyonji kaalisi wurin a hawray e sattendeeji. Kono ɗun e ɗun mun : huunde åuraa edii yo en huuwu ko annabi Iisaa yamiri en kon, hooloɗen mo e baŋŋeeji ɗin fow.
Yewtooåe : Fillitotooɗo, Hudson Taylor, ñawdoowo, debbo 1, debbo 2
© Copyright : CEF Allemagne


text:
Seneraal Laasana Konte sankiima ñalnde altine 22 desammbar 2008, ina yahra e duuɓi 74. O arnoo e laamu ko ñalnde 3 abriil 1984, yontere wootere caggal sankaare Ahmed Seeku Tuure, rewrude e kuudetaa. Gila ndeen ko kaŋko laamii leydi Gine, o huutorii konu ngam hiiɗde ɓesngu yimɓe leydi makko. Ko o gontunooɗo ganngal gila e hitaande 2002, kono o salii woppude laamu, sabu makko anniyaade «maayde e laamu», walla kam joofnude manndaa makko e hitaande 2010. Kanko wiynoo e hitaande 2007 : «Ko miin woni laamɗo, heddiiɓe ko cibooji am».
E lewru saawiyee e feebariyee ndeen hitaande wootere, seppooji doolnuɗi mbaɗi, luulndiiɗi laamu makko e kala «ñaayooɓe ngalu leydi ndi». O jaaborii ɗi ko piggal bonngal : fotde 200 maayɗo e 1 200 gaañiiɗo.
Laasana Konte jibinaa ko e hitaande 1934 to wuro ina wiyee Muusaya Lummbaya, saraaji Konaakiri. O jeyanoo ko e leñol Suusu (nayaɓal yimɓe Gine, fotde miliyoŋaaji ɗiɗi fittaandu). Ko o juulɗo o wonnoo. Omo ɓesni sukaaɓe njoyo.
Baaba makko ko demoowo wonnoo. Caggal jaŋde Ɓuraana, o angisii e larme (enfant de troupe), omo yahra ndeen e duuɓi 16. O hebloyaa to Koddiwaar, caggal ɗum to Ndar (Senegaal). E hitaande 1955 o neldaa Alaseri. O yaltiri konu Farayse ko garaad Sersaa, e hitaande 1958, caggal nde Gine heɓi jeytaare mum. O naati ekkol « Alfaa Yaayaa Jallo », kebloowo jagge konu. O yaltiri ɗoon garaad « Suu-lietnaa » e hitaande 1962, o fektaa to Kiñnjiyaa.
Nde o arti Konaakiri e hitaande 1963, o waɗaa mooftoowo-joɓoowo to Kaŋ Saamori Tuure. O heɓi garaad kapiteen e hitaande 1970.
E daawal hakkunde he, o wallitoyii wolde jeytaare Gine-Bisaawo, luulndiinde njiimaandi Portigee en. Omo ŋabba ha o woni kolonel.
Caggal nde larme Gine waɗi teŋre Seeku kuudetaa, o toɗɗaa yo o ardo, nde tawnoo kanko ɓuri toowde garaad. Hitaande fawtii heen, o waɗaa Seneraal.
Ɗoon e ɗoon yaakaare fawanoonde e makko, nde tawnoo Ginenaaɓe tawi kaaɓii kiiɗal laamu Seeku, taayi. Doole makko fof o waɗti ɗum e konu leydi ndi. E lewru sulyee 1985 o daɗi e kuudetaa. E feebariyee 1996, Alla daɗndi mo kadi e murto soldateeɓe.
E hitaande 1990, o lelnani Gine Doosɗe leydi, bellitooje keewal partiiji, hay so tawii ko e haala tan, sibu, woote laaɓtuɗe, nuunɗuɗe, meeɗaa yuɓɓineede tawo e leydi he. Ko ɗum nii addani mo waawde toɗɗiteede hooreejo leydi e hitaande 1993, caggal ɗum, e hitaande 1998. Woote makko meeɗaa heptineede, sibu ɗe mbayi tan ko no woote Maawiyya yuɓɓintunoo e Muritani ɗee nii.
Ko kaŋko tan e lannda makko mbaɗatnoo ko ɓe mbelaa e leydi he, ina kuutoriroo ngalu mum no mbeliraa, ɓesngu Gine dañaani heen hay geɗal gootal : finnde mum, no leydi ndi wayi alɗude nii fof (oogirɗe keewɗe : jamɗe, kaŋŋe, jamaŋ … e keccol), ko noon ginenaaɓe mbaynoo tampude. Ko ɗum addani Fedde adunankoore wiyeteende « Crisis » wiyde wonde laamu Laasana Kontee « ko boomaare faggudu e renndo », nde tawnoo nguyka jawdi ndenndaandi ko ko dagnanoo toon, goomuuji waɗ-boneeɓe ko ko cabbinnoo toon, gila e nder konu he, haa e nder njuɓɓudi laamu he, haa yettii reenooɓe laamɗo o, ina ngujja, ina njeena, ina njeeya dorog ekn…


text:
Gila Barak Obama ardii leydi Amerik ko ngol woni go’o ko omo haala keertinka e leñol ɓaleeɓe to leydi makko. Ɗum waɗi ko to wuro ina wiyee Selma, ñalnde 7 marse 2015, to o yahnoo tawtoroyeede seppo maanditaare duuɓi 50 « Bloody Sunday », woni « Aset Ƴiiƴiiwo ». Oon aset bonɗo kewnoo ko ñalnde 7 marse 1965 nde Martin Luther King ardii seppo ngam ɗaɓɓude jooltugol hakkeeji ɓaleeɓe to leydi Amerik.
Gila Barak Obama ardii leydi Amerik ko ngol woni go’o ko omo haala keertinka e leñol ɓaleeɓe to leydi makko. Ɗum waɗi ko to wuro ina wiyee Selma, ñalnde 7 marse 2015, to o yahnoo tawtoroyeede seppo maanditaare duuɓi 50 « Bloody Sunday », woni « Aset Ƴiiƴiiwo ». Oon aset bonɗo kewnoo ko ñalnde 7 marse 1965 nde Martin Luther King ardii seppo ngam ɗaɓɓude jooltugol hakkeeji ɓaleeɓe to leydi Amerik.
Barak Obama e wondude e John Lewis, gooto e ardinooɓe ngoon seppo e ndeen hitaande 1965, tawtoraama ndeeɗoo maanditaare, renndinnde ko ina ɓura 40 000 neɗɗo, arɓe mawninde e siftinde haa hannde paltoor feewde e ɓaleeɓe ina woodi e leydi Amerik, yeru mum ko baɗe añamnguraagu jokkude kewde e leydi hee.
« So woodiino biyɗo mi ma mi artu ɗoo ngam hollitde on persidaa afrik-ameriknaajo gadano, maa mi wiyatno ɗum : ko a kaangaaɗo ! hakkille alaa e maa ! a haalii fenaande ! » Yiɗde wiyde tan, seppunooɓe to Selma ndeen ɓee, mbaawaano ɗaminaade ɓaleejo ina waawi ardaade leydi ndii jooni jooni tan !
Ko ɗum nii addan Barak Obama wiyde wonde « añamnguraagu ina lutti woodde ». Ko ɗum kadi addani caɗeele koɗdigal hakkunde leƴƴi e nder leydi hee, haa arti noon e warngo ɓaleeɓe heewɓe tawi ko pliseeji raneeɓe pellata ɗum en, mbara ɗum en. Yeru mum ko warngo suka ɓaleejo to dowla Winsconsin walla warngo to Ferguson, maa to Cleveland walla New York. To Ferguson, wiɗto waɗanoongo caggal ngoon warngo, hollitii wonde huunde e ardiiɓe nokku oo ina njoganii ɓaleeɓe ngañgu. Ko ɗum nii addani mo wiyde “ko kewi Ferguson koo ina gasa tawa wonaa huunde teelɗunde, kono ko ñawu ngondaangu”.
« Kala cikkuɗo ko waɗi Ferguson koo, ko huunde teelɗunde, juumii no feewi. Kala cikkuɗo faandaare seppunooɓe ɗoo ɓee yettaama, juumii. Hay so ko kewi toon koo kewaano, eɗen nganndi wonde haa hannde mbeelu daartol añamnguraagu ina lutti e weeyde e dow men. »
Kono eɗen njenanaa sinno ko caggal 4 abril ɓennuɗo oo maanditaare ndee waɗnoo, Obama jajajtaano e wiyde wonde añanguraagu ina seedtini e nder polis won ɗiin dowlaaji e nder Amerik.
Bookara Aamadu Bah


text:
Ñalnde 24 Morso 2022, Batirdu Ngenndi Muritani ɓenninii kuulal eɓɓaande mbayliigu tippudi jaŋde he Muritani. So ɗuum siynaama maa waɗtu ɗemngal Arab janngirngal he kala tolno kadi e kala fannuuji. Ɗuum firti tuggude gila he duɗe tokoose, hakkundeeje, haa e jaaɓi-haaɗtirde janngirde Arabeere wontata koko waɗɗii. Ɗemngal Faraysinkoore ngal Muritaninaaɓe kuwtortonoo gila ko adii jeytaare mum en haa jooni, kadi gonnongal ɗemngal mum lawakeewal (langue officielle) caggal nde Muritani heɓi jeytaare mum ngal, kanum sortaama he ɗemɗe laawɗinaaɗe leydi ndi.
Jokku Taro
Like this:
Like Loading...
Dukooji e ko yowitii e hol ko foti wonde identitee leydi Muritani, ko duko fuɗɗiingo gila he kebungal jeytaare Muritani ndimaagu mum dawrugol. Mbele Muraitani so rimɗii foti ñaantoraade ko wutte mum capataagu,ɗuum firti wonde leydi safalɓe gila to pinal haa e ɗemngal e kala maandeeji (symboles) mum? Walla Muritani foti ko faarnoraade wonde leydi leñɗi keewɗi, pine, e ɗemɗe keewɗe ceertuɗe?
jokku taro
Like this:
Like Loading...
Ko ñalnde Talaata 12/04/2022 Abdulay Ali Malal Jallo, gardiiɗo Radio Tele Fulɓe naati ñiiɓirde CNRA yuɓɓo laamuyankeewu halfinaango rokkirde siññaaluuji Tele e reende kuule mum en he nder Senegaal. Omo wonndi e sate mawɗo mo ene jeyaa heen jooma-suudu makko, Raabi Seydi, golloowo kadi he RTF, wonndude e musiɗɗo makko Ibraahima Kebe, jaayndiyanke RTF.
Jokku Taro
Like this:
Like Loading...
Waalde (fedde) Sukaaɓe Daraniiɓe mawninde Finaatawaa he nder Burkina yuɓɓinii he nder lewru Silto (septembre) 2021, kampaañ ngam janngingol sukaaɓe pulaar/Fulfulde. Oon kampaañ duumiima fotde jonte ɗiɗi (jeeɗɗiiji ɗiɗi) kadi o yettinooma he nokkuuje keewɗe he nder leydi Burkina, gila e gure dowriije ɗe haa e ngalluuje ɗe. Fayndaare maɓɓe (ko ɓe muuyi e mum) ko janngin’de, sukaaɓe ɓe duuɓi jeetati haa duuɓi sappo e joy, waawde winndude e taraade he ɗemngal mum en neeniwal fulfulde.
Jokku taro
Like this:
Like Loading...
Gila he lewru Yarkomaa 2019, RFI (Radio France Internationl) fuɗɗiima waɗde jeewte Pulaar/Fulfulde, kadi gila ndeen ɓe podiino wonnde ma ɓe ɓeydu yaajnude jeewte maɓɓe he ɗemngal Fulfulde. Hannde 14 lewru Jolal 2020 ɓe puɗɗiima jeewte kese he ɗemngal Fulfulde, ene jeyaa heen, caaktugol kabaruuji he Fulfulde lawbi nay ñalawma kala. Ko Pulaar woni ɗemngal sappo e jeegoɓal (16ɓl) kaalteengal he RFI.
jokku taro
Like this:
Like Loading...
Lagos, Ngeria, Alhajji Muhammad Bammbaaɗo, hooreejo (Sarkin) Fulɓe diiwal Lagos, kadi gardiiɗo Fedde Hooreeɓe Fulɓe Hiirnaange-worgo Nigeria, ardiima uddital wejo defte Pulaar/Fulfulde ñalnde 15 Dewo, Jolal 2020 to wuro Lagos. O feeñinii kulhuli makko he wonnde ɗemngal Pulaar/Fulfulde woni ko e maayrude seeɗa-seeɗa, kono o fodii wonnde ma o daro he no ngal wuurdi.
jokku taro
Like this:
Like Loading...


text:
Ñalawma hakkunde leyɗeele deftere e jojjanɗe wallifo mawninaama e leydi Muritani ñalnde 23 abriil hitaande 2015 e gardagol Jaagorɗo Pinal e Ñeeñe, sokna Hinndu Mintu Ayniin e dow tiitoonde: deftere Muritani e cappanɗe karallaagal kesal.
Kewu nguu waɗaa ko e Nuwaasot, to Faawru Jaatiiji Ngenndi e nder Deftordu Ngenndiiru (Bibliothèque Nationale) e ballondiral e kalifu Pinal e Ñeeñe, Goomu UNESCO e Fedde Muritani daraniinde muulgol e caaktugol ngam laaɓtinde darnde e nafoore deftere e ɓamtugol pinal aadee. E tuugnorgal ñalawma oo, jeewte jowitiiɗe e kuutoragol karallaagal kesal e batte mum e dow deftere mbaɗaama.
Jaagorɗo Pinal e Ñeeñe, nde ƴetti konngol, caggal nde salmini jamaanu nguu, jaari dariiɓe haa ñalawma oo ŋarɗi, holliti wonde ko suɓngo tiitoonde ñalawma oo tan e hoore mum ena gasa rokkude ayaawo ƴellitagol famamuya mo gollotooɓe e dingiral pinal ngal njogii e batte dookɗe hannde deftere ummoraade e karallaagal kesal.
Haa hannde, e wiyde makko, ngam riiwtude ndeen faayre e haɗde nde jaalɗaade, Muritani ena foti daraade darnde laŋ e daɗɗuɗe peeje tabitɗe gaddotooɗe ƴellitaare deftere e taro e wallitde e semmbinde jogiiɓe coftal hannde wallifaade defte.
Caggal konngol jaagorɗo ngol, ko hooreejo Fedde UNESCO, hono Ahmeddu Wul Mohammed Umaar ƴetti konngol. Oon joofii ko caɗeele dookɗe defte e walliftooɓe defte e nder Bilaad Shingiti. Lemaana wul Barahiim, ko ceernaajo mawɗo, winndiyanke, konngol mum fayti ko e darnde deftere e to ballal laamu nguu foti abbitoraade ngam ɓeydude hirjino gila e wallifo haa e taro.
Faandaare ɗimmere ñalawma oo kadi wonande leydi Muritani ko hollirde defte muulaaɗe, jaltuɗe e nder ndeeɗoo hitaande 2015 dariinde tawi ko ɓiɓɓe leydi ndii mballifii ɗe.
Njaay Saydu Aamadu


text:
Toɓɓere ciimtol nde faabo afrik men heewi addande e ɗemngal fulfulde ɗo e laamorgo ŋen Nouakchott e nder leydi men Muritanie.
Eɓɓaango kuulal ko fewti e waylude mbaydi jaŋde e nder leydi men Muritani.
Eɗen puɗɗoro tonngude holi ko woni eɓɓaango kuulal?
Eɓɓaango kuulal “projet de loi” firata ko laamu e jaagorɗe mum nanondirii eɓɓude geɗel pewtungel e genndi, ɗoon noon ɗum nawee suudu genndi, sarɗiyankooɓe ƴeewto ngoota, so ɓurɓe heewde njahdi e yo geɗel ngel yawtinee, ɓenninee to diisnondirteeɓe e ko fewti e doosɗe, so tawaama luutndaaki doosgal leydi ndi ɗoon laawɗinee kuulal kuutorteengal ngal nganndu-ɗa so a yaɓɓii ɗum ñaawoore ina waawi faweede e ma.
E jonte jawtuɗe ɗe jaagorgal leydi toppitiingal jaŋde jaayni kuulal pewtungal e waylude mbaydi e ngaddudi jaŋde to bannge ɗemɗe.
En keɓaani yiyde kuulal ngal kono no wiyra “Kuulal ngal wiy ko ngam seerndude en e njiimaandi to bannge ɗemɗe e ittude pooɗondiral gonngal hakkunde ɗemngal frayse e arabeere e kadi ngam hokkitde ɗemɗe men genndiiji fotde mum en, yo ɗemngal arabeere wontu gootal janngirteengal maciyeeruuji scientique wonan’de ɓiɓɓe genndi Muritani fof.
Ɗemɗe keddiiɗe ɗe woni Fulfulde, soninke e wolof janngee tawa ko ngam waawde ɗemngal tan.
Kono ɗoo addii naamne keewɗe!
Mbele ɗemngal Arabe wonaa janankeewal no frayse ni wonan’de ɓaleeɓe Muritani?
E kadi eɗen nganndi Fulfulde, Sonike e Wolof fof mbinndirtee ko e alkule latin ɗe ndenndo-ɗen e ɗemɗe winndereyankooje ɓurɗe huutoreede, mbele wonaa ɗemngal arabe teelɗungal e alkule mum foti abbitaade e ɗeya tate so tawi ko potal e ngootaagu leydi yiɗaa?
Waɗde so en ɓetii maa en kumpito ngal ɗoo kuulal kuccam mum ko waɗtude ɓaleeɓe Muritani fof aarabeeɓe, gila e jaŋde, golle, jeewte…fof tawa ko e waawnere.
En mbaawaa wiyde noon ɗuum ko ko betti en nde tawnoo so en nduttiima gila 1960 nde keɓ-ɗen jeytaare fewde hannde laamu ngu waɗi waylo waylo keewɗo e ndiin mbaydi tawa fayndaare nde ko ɓurnude arabe e jaastin’de ɗemɗe men ɗe.
Hayso en nduuttiima e kuulal 6 e doosgal leydi Muritani wiy ko:
Ɗemɗe genndi ɗe ko Arabe, Fulfulde, Soninke e Wolof
Ɗemngal gollorteengal ko arabe.
Tee eɗen nganndi ɓaleeɓe Muritani ɓooyi haɓtaade yo ɗemɗe mum en keɓtine, janngee hono no ɗemngal arabe ni.
Ɓe njahdiino heen haa hedde duuɓi 1970 laamu ngu eɓɓi waɗtude janngin’de ɗuɗe leslese e ɗemngal fufulde wonan’de ɓiɓɓe fulɓe tawa fayndaare nde wonnoo ko so tawaama ina wona ɗum ɓeydoo yaajneede, ɗum jokkii fotde ɗuuɓi noogas caggal mum ɓe pini ɓe ndartini.
Fedde UNESCO e fedde wonnde genndiyankoore, mbaɗiino ɓeto ngam ƴeewndaade, tawi “taux de reussite” o ko fotde 85 e nder teemeedere 85%.
Humpitaade ɓe ɗum fof e yantude e yonta hannde ɗo wiɗtooji koll e won’de cukalel so janngii e ɗemngal mum ɓuri yaawde humpitaade so ɓe njiɗii waawnude en e momtude ko gon-ɗen ngam wontoyde ko ɓe njiɗi won’de, maataw mbiyen ko ɓe pellitii tan haŋkadi laawɗin’ɗe fenaande wonnoonde e nder leydi ndi mbele eɗen natta waawde woytaade…
Holi batte ngal ɗo kuulal e leydi ndi?
Ko ardii fof ngalɗoo kuula laati ko yaɓɓude ɓaleeɓe e nder leydi mum en, ɗum noon haysinno ko enen ngadotoo yiyde batte ɗe ko juuti ko fof ma ɓeydoy ceerungal hakkunde ɓiɓɓe genndi e faaɗeende.
Ndokken yeru e genocide 89,
waɗɓe ɓe miijanooki ɗee baɗte maa keɓe heen hannde.
Ko wonaa ɗum ko ngal kuulal ko ko momti leƴƴi men to banngeeji ɗii fof.
Ƴeewen tan no renndo men way famɗin’de ɗemɗe men nde tawnoo so a woni cukalel a ari nanata ko ɗemɗe goɗɗe, sa yeewti ɗemngal maa a fiyete, ɗum suka o haysinno o tinaani e nder makko o nanngata ko yeewtude ɗemngal makko ko huunde bonnde,ustana mbo hoolaare e hoore makko.
To fartannŋeeji, so sukaaɓe ɗiɗo janngidi oya arii ina waawi ɗemngal fuɗɗoriima janngude gannde, oya fuɗɗoroo ɗemngal yahdina heen ganndal eɗen nganndi ɓee ɗiɗo potata.
Waɗde fartaŋŋeeji maɓɓe to bannge reussite haa golle fotata.
Bannge goɗɗo o maa tonngu sukaaɓe heewɓe ɓe peertaani e njanngin ɗemɗe tee tawa ko seeɓɓe to bannge ñeeñƴe goɗɗe ina mbaawnoo waɗde heen ko mawnii.
Waɗde mbiyen ko ɓurti fof rufa.En mbaraama en taccinaama e genocide 89, en kaɗaama winnditaade e hitaande 2011,en mbittaama e banngeeji fof haa ɓee perii, ɓey nana ɗo keddi ina torka.
Banndiraaɓe fotde rokketaake, heɓtete.
Njuurnito-ɗen hol ko woni enene ŋakkeende men e ngalɗoo piggal ngal njaɓ-ɗen ina fawee e dow men.
Jogo-ɗen hoolaare e koye men, tiiɗe-ɗen koye men haa ɓurana en fof, ngooŋɗi-nen ɗemɗe men janngen-ɗe
Kolliten ko en ɓaleeɓe Muritaninaaɓe en ngontata arabeeɓe ha cay,kaɓo-ɗen kuulal 6 doosgal ndi, calo-ɗen ngoo eɓɓaango laawɗinee, ponnden heen nguurndam e maayde.
Ngati sa waasi ko ngo-nɗa a natti woodde.
On njettaama.


text:
Browsing Tag
nasaraaku
Tokkere fijoobe boll kosde nga Barcelona fuddi taskaramji sanne dow ko laarani fijirde mabbe yooso. Tokkere nden be Lesdi Spain tongiti inde fijoobe kastaabe hesbe ngam fijuki fijirde dadootiral nga La Liga’. !-->!-->!-->!-->!-->…
APC: Ardiido Buhari wadani Tinubu barka.
Ardiido Lesdi Naajeeriya muhammadu Buhari wadani Bola Ahmed Tinubu, barka bee hebuki nasaraaku darol tefre cubi ardungal Lesdi Naajeeriya haa les ililal APC hitaande 2023. Buhari wi: “hebiido nasaraaku fu mi!-->!-->!-->…
Flying Eagles: hebi nasaraaku haa fijirde mabbe.
Tokkere fijiibe fijirde tamre boll kosde be U-20 Flying Eagles, hebi nasaraaku fijuki fijirde ragare koofiiru WAFU bawti be hebi nasaraaku nyaamuki Lesdi Niger 2-1 ko ernibe yaaki fijirde koofiiru U20 dum!-->…
Ardiido Lesdi Malawi boymaajo wulliti kiita hebay nasraaku.
Ardiido Lesdi Malawi boymaajo, Bakili Muluzi, O hebay nasaraaku kiita maako dum gullitaali haa hiitordu , kiitakan dow ko laarani mosle jawle ummaatoore. Ndottiijo on mar do duubi 79- laatiido Ardiido Lesdi Malawi ko hewtani duubi!-->!-->!-->…
Biddo Lesdi Misra hebi nasaraaku haa
Hana Goda Fijoowo tamre boll andira table tennis mo Lesdi Misra laati kanko burdi famdigo nder latiibe ciima’en fijoobe ben haa UNICEF nder Lesdi Misra mallabo Egypt Hana Goda pamaro kastaado sanne haa Misra,nden burdudo wawki!-->!-->!-->!-->!-->…


text:
Nuwaasot ko sahre lofiinde e mbooko lamɗam, hoɗnde koɗki nduumiiki e dow jinnde hakkunde jiibaaji gamotinɗi ɗo buubi caɓata, gilɗi ɓuñata, gila e bamɗi, beyi, baali, dawaaɗi, ulluɗi, gertooɗe e kankaleeje, jonne kedde ñameele, biifi haa e laalaaɗe werlaaji.
Nuwaasot ko sahre lofiinde e mbooko lamɗam, hoɗnde koɗki nduumiiki e dow jinnde hakkunde jiibaaji gamotinɗi ɗo buubi caɓata, gilɗi ɓuñata, gila e bamɗi, beyi, baali, dawaaɗi, ulluɗi, gertooɗe e kankaleeje, jonne kedde ñameele, biifi haa e laalaaɗe werlaaji.
E dow ɗuum, diƴƴe toɓooji ɗiiɗoo duuɓi tati battindiiɗi ena tawtondira ñalnde kala e tiggitte suturaaji e nder mbeddaaji wuro wiyeteengo ko laamorgo leydi. Hannde, galleeji keewɗi ngeggaama, ngontii biille to leeɗe Siiseem, Senkeem e to Sokosim sabu keewtugol beeli ñolɗi, keewɗi mbaanandiri, ɗi ɓeeɓataa gontuɗi doŋe hukkuunde e ndaayri, cabbuli ɓowɗi. So a naatii e jehreeji ɗii, yeeyooɓe njooɗii ko e dow ɓakke ɗo luuɓngol e ƴeefu ɓernde njebbilta hinere e yitere, ndaaƴa ɗumen e geƴƴelle.
Boowe gooɗnooɗe fof, waɗooɓe ko gasataa mbaɗtii ɗumen dokkore bamɗi e pucci saretaaji walla dare baali e ƴiifuuji mumen. Hol no hoɗɓe e Nuwaasot Cellirta etee laamu nana huccitini heen, ena haɓɓondiri juuɗe ena fiɓondiri toni?
Njaay Saydu Aamadu


text:
Wakiili’en majaliisaabe ndotti’en wi shaanu rento besdi sembineeki haa nder Lesdi Naajeeriya bawti giidal ko wada hakkunde mabbe bee nananta Ardiibe shaanu Rento.
Wakiiliijo on, Orji Uzor Kalu wi wakili’en ben warti kuude nyennde Salaasa nden be meti duudka dow ko laarani shaahu rento ko hollin o see be itta Ardiido Muhammadu Buhari.
Amma wakiili’en ben wadi giidal wi wala haala ittuki ardiido Buhari dow korowal maako be hurgi gannudi din.
O wi “wala ngodka ko lutti haala ittuki Ardiido Buhari ngam shaanu rento hoosaama jabrude kanndude nden nasaraaku hebaama.”
SADIQ ALFA


text:
Abeokuta
Abeokuta un gelle joɗerɗe mawɗe nɗe diiwal Ogun ɗer fombina faaro hirna Naajeeriya. Eɗe un jooɗori eɗau fuuna bankiwal ngalɓe dallol Ogun haaɗe e hautirɗe nɗe haiire wurtoɗe aure ɗer e ledde savannah kilomita 77 (48mi) woila e Legas e laawol ndiyam ko 130kilomita (81mi) e diyam. Ebaano 2006, Abeokuta e ɓee ko futuniɗun inaje ɓe goodi ɗuuɗirka 449,088.[1]
Joogaarafi e Jauɗi[taƴto | taƴto ɗaɗi wiki]
Abeokuta ɓurɗi taakiri leydi nɗi ledde savannah ɗe ɗau nɗi ɓe feshshake e teɗɗuɗun ɗun laawoniwal granite. Nɗi sarkitake eɗer yaasi inarje ɗe nɗi fiitiini e loope yibgal 18mileji ɗer wurtigo ledde neɓɓan, lumbaje anɗaɗe ruubaje doogaji alkamari (marori), mɓai, masardi, nhottollo, luttuɗe ɓiɓɓe leɗɗe e sheabutterje un mawɗe ɗawirɗe e luumo.
Un maɓɓitriiɗi wurtinarɗe ɗer goroje, dibinoje gurtirɗe ɓiɓɓe leɗɗe e goroje kanje ma ɓiɓɓe. Fuu marori e hotollo eɗun hollinaɗun e mishinariere eɗer 1850s eɗen ɗun lattake mauɗun wuttuɗu eɗun jaudi haaɗe e dye indigo.
Abeokuta ɓurdi jonɗe ɓe haire olumo wuuro ngo ɗuɗɗe luure e baafe. Ɓe jooɗiiɓe eɓe doogari e dallol oyan ɗun eɗau diiyam kuutirɗam lattaɗan kossojan ɗan dogortake weeɗu ɗun eɗu jottari ɗer Abeokuta wayla hukuma pamarun ɗun ɗer diiwal Ogun eɗer hirnari leydi Naajeeriya e haaɗe kamani kilomita 20km wayla hirna ɗun diiwal gal gelle Abeokuta. Weeɗu ɗun nɗu rashaake ɗallol oyam e anɗiragal dallol Ogun.
Abeokuta un gelle headquarterwal ngal hautugo diiwal Ogun-Osun dallol nyeɗol huwirɗe lattigol hoshugol ngol faago yeso ngol leydi e diiyam huuɗeji ɗun laagos, Ogun e Oyo diiwee ɗun ɗer koɓe waatiirta deemal sheeɗu yamɗu-hebgo e kuɓɓirɗer pamari inaje sana’aje eɗer amma naa shembiɗɗe ɗun ɓikka leɗɗe canninje, Aawa, Robaje, Defirɗe, Giyanjan hosam naii ɗen e dalmaji heurugo ko sorete fombina geɓal ngal unɗe-aro granite quarije.
Jahaleeji[taƴto | taƴto ɗaɗi wiki]
Abeokuta egal hiɓɓoɗi haaɗe laagos kauti e laawol girgiwal ndiiyam kennyaagal (timminagal) ɗer 1899 goɗugal juutirka 77kilomita (48mi) tun 2021 hangal wooni laawol girgiwal ndiiyam anɗaaga fooɗigal ngal laagos-Ibadan, hangal ɗaari e Abeokuta ga’al gal nyiɓgal keesal ngal ɓaama ɗer Abeokuta.[2] Hocugo eta Ibadan acci eɗau 8:30 e 16:30 kullum foɗai yaari laagos eɗau 10:00 yaari 18:00 ɗereyel saiɗa eɗun waɗɗa e heɓagel e hisago ɗen e shede tan. Laawol ngol hauti ɗun e laagos ɗenbo e Ibadan-lluro, Shagamu, Iseyim, Sangoota, e Ketou.
Ɗistinore[taƴto | taƴto ɗaɗi wiki]
Ɗer 1817 lamorɗe Oyo sarkita eɗau konu gaɗa ɗen. Areji kollinama gaɗa sarkitago Oyo hautiɗin eɓe Ijebu eɗer konu ɗembo e Owu ɗer fombinare yarabankoen lattiɓe sharkitiɓe e wakkatire wore tokkiri e haugo ngo owu ɗer 1822 ɓe arɗugal Ife e Ijebu fuu ɓe ngarti e gure maɓɓe amma luttuɓe soljaen eɓe gooɗi jonɗe hauti e Oyo ɓe matinake noɗɗal maɓɓe ngal Ijebu yaari Ipara inare lattiɗe hautuɗe ɗe ɗun honiroita goɗɗe sareje eɗer inaje maɓɓe. Ɗu un kautuɗun ɗun hauti hakkilo maajun inare go’o gam helaki konuu hauti e Egba ɓe ɗelli semɓe maɓɓe ɗun geɓal ɗun ɓe tigga ɗun yorobankoen manguɓe eɗer ƙarnuji 13 eɗen ɓe sharkitake eɗer laddeji hakkuɗe Ipara e Ibadan. Hautuɗe ɗen ɗe wonni ɗuɗɗun ɗun ɗu’um sareji eɗurke kautu e gelle goote ɗeɗun wawa timminki wonnuki, Ibadan lattinama hautirɗe e ɓeddage walliki.
Tanbaano e jungaaku ɓe Egba kibbi ɗiri e hautugo joɗiɗo Ibadan. Hautare hakkuɗe ungiyaaji ɗiɗi arose eɗer woore mo Egba mauɗo inɗe lamadi fiɗaaɗo ɗer yonki mauɗo inɗe Ege e maiɗe ɗen e pistol ejairi hautare jooɗi koɗuun faɗɗamo eɗer taɓɓitin anɗaaɗun. Saakugo Ife gaɗii ɗuɓɓe ɓe Egba sharkitake e kongii ɓegaaɗi saakaago baano 3 ko 4 milji woɗɗugo eɗer goɗɗe guttule ɗun gotol mayolwol.[3] Ɗo’o un inɗe sokeɗe eɓe mawɗe maɓɓe e ɓaagi eɗau yolɗe wiaɗe haire Olumo inare ɗeɗun heɓri saare Abeokuta eɗer 1830 un sare famarɗe nɗe femoɓe.
Ɓaawo 1825 haire olumo un ɗemma inaare anɗaɗe nɗer gaɗa Ibadan e dahomey wanshoɓe yimɓe kulnoɓe heeyazi e yeltirɗe kosha areeji egun haire ɗen filtina ɓe yonɗe. Ɓe Egba nyiiɓuuɓe abeɗarta ɗun haade ɓe kautiɗiri e luttuɓe Egba shaliɓe ɗe e henɗi tiiɓe membaen ɓe owu shoptoyiɓi gaɗa nangeeki. Ɗun latti ummiɗun haire yasi e wuro ɗun ɓe ɗuuɓe ɓe Egba. Saboe un maɓɓi tirɗe joɗarɗe ledde dibrage shotere e saboe eɗun noɗɗiraɓe mawɗe Egba. Domomey haade lattake kulmaɗun eɗer 1851 dandal Abeokuta ɓe Egba konaama lamiɗo gezo ɗen eɓe Dohomey ɓe saakiti galɓu haajoni soljien ɗer 1864.
Tsanuwal Kollingan Abeokuta 1929[taƴto | taƴto ɗaɗi wiki]
Ɓe 1860s ɗenha kolli matsalu wargo hauti e yuroopeun inɗe ɓe Britainiankoen ɗer laagos hamɓe ardi Egba fuɗɗugo hautugo luumo hautie sakaaki missionkoen e ɓe luumo ɗer 1867 hakkuɗe 1877 e 1893 yorubankoen koonu hauri e Abeokuta jiiki e Ibadan hanju waɗɗi lamɓe Egba ngaɗi jungo e kautal e Britainkoen gomnaajo Sir Gillbert Carter. Ɗu un ɗun waaɗi e 1893 ɗun heeɓiri hautugo Egba hukumare hautirɗe e Abeokuta.
Dammuɗun gabatorɗun wurtugo ɗun ɓe ɗer Egba jahirɗun ɗun ɓe wolwoɓe leydi. Ɗer 1918 haure koonu ummake eɗer inaare ɓe aɗuɓi koonu nonɗuɓe eɓe jaɓoɓe jangal e ɓorɗe ɗe yottungo dokawal gal Sir Frederick Lugard gomnaajo mo Britainkoen. Eɗer konu artuɗun ɗun duniyaru.
Ɓe Abeokuta rouɓe kiɓɓiɗun e les arɗugal rouɓe Abeokuta keɓi inaare ɗer 1940s un softugo ortugo ngo ɓe jangal ngaaɗi haajoni eɗer laamu boɗejo Naajeeriya. Ɗer 1976 Abeokuta lattake hautirɗe mawɗe gallinɗe diiwal Ogun.
Nyible Anɗaaɗe[taƴto | taƴto ɗaɗi wiki]
Abeokuta un gotun gonɗun futingo baanu 18mil e jaajirka eɗen no ɗistinore jajirka e huuwa haa jooni Ake ɓe finatawaje joɗiɓe ɓeɗen alake e haaɗe ƙarnual suudu (centuary hall) (1930) ɓe fuu un ɓe Egba alake wonniɓe.
Ewooɗi primareje e secondarare ɗen e universitiwal laagos shuuɗi ɗi Abeokuta amti ɗer 1984 yible ɗen anɗirama taayaka demal e gollital. Ɗu’un ɗun dun wailitake e jangirɗe hautuɗe nɗe deemal, Abeokuta (fuuna B) ɗer 1988.[4]
Ɓe larawal tukkinowal feroyi jaigal hotelwal yiɓaaga ngal arɗiɗo leydi kiiɗo Olusegun Obasanjo president library (OOPL) un a haaɓo ejoɗi e ɗanɗal ɓe hautugo.
Ngomnajo e joɗori e yibgal Oke-mosan e haabo yibgal anɗagal jangirɗe deemal hautuɗe ɗe Abeokuta e joɗari e laawol Alabata ɗer Abeokuta e gootal maugu jangirɗe e Naajeeriya.
Hiimoɓe[taƴto | taƴto ɗaɗi wiki]
- ↑ =https://www.globalfuturecities.org/federal-republic-nigeria/cities/abeokuta |access-date=2022-09-25 |website=www.globalfuturecities.org}}
- ↑ https://punchng.com/buhari-inaugurates-lagos-ibadan-railway-project/ |title=Buhari inaugurates Lagos-Ibadan Railway project |editor=The Punch Newspaper |date=2021-06-10 |language=en |via=2021-12-04}}
- ↑ https://openlibrary.org/books/OL684550M/Encyclopedia_of_Africa_south_of_the_Sahara}}
- ↑ https://nigerianfacts.com/most-beautiful-university-campus-in-nigeria-see-pics/%7Ctitle=Is This The Most Beautiful University Campus in Nigeria? [See Pics]|date=21 December 2016}}


text:
Wuro Dabbe jaɓɓiima hikka ñalɗi maanditaare Professeur Umaar Bah ñalnde 13 e ñalnde 14 lewru ut (juko) 2016. Njuɓɓini ñalɗi ɗii ko Fedde Goomu Muñal, ummoriinde Nuwaasot, e gardagol Iisaa Joop e ballondiral njuɓɓudi sukaaɓe Dabbenaaɓe e gardagol Mammadu Bah.
Wuro Dabbe jaɓɓiima hikka ñalɗi maanditaare Professeur Umaar Bah ñalnde 13 e ñalnde 14 lewru ut (juko) 2016. Njuɓɓini ñalɗi ɗii ko Fedde Goomu Muñal, ummoriinde Nuwaasot, e gardagol Iisaa Joop e ballondiral njuɓɓudi sukaaɓe Dabbenaaɓe e gardagol Mammadu Bah.
E ñalawma gadano oo, caggal janngugol quraana ngam hurmbitirde golle ñalɗi ɗii, konngol bismaango Elimaan Usmaan Sammba Usmaan, joom-wuro Dabbe, seppo ganni e kollirgol ñameele hanki ɓurnooɗe anndeede e nokku hee, naatanaa ko tiitoonde ñalɗi ɗii hono Professeur Umaar Bah, nguurndam mum e golle mum. Resndaa ndiin teddeendi ko Gelongal Fuuta lollirɗo Njaay Saydu Aamadu. Ko ɗoon golle ɗoon golle subaka ɗee njowaa haa takkusaan. Caggal takkusaan ñalawma gadano oo fayde e ñalawma ɗiɗaɓo, kala nde yimɓe ɓee ngari e nokku kewu nguu, njaɓortee ko magooji Fedde Goomu Muñal e golle fedde sukaaɓe Dabbenaaɓe. Kala heen ko wonaa konngol Gelongal Fuuta, jimɗi e mogooji Goomu Muñal e golle sukaaɓe Dabbenaaɓe ko Jibi Bah lollirɗo Gelongal Bah e Kaaliidu Buubu Manngaan, jirwinoowo jeewte to Rajo Pete Senegaal njirwini ñalɗi ɗii haa jamaanu weltii. Yimooɓe, wayɓe no Ibraahiima Jeey, suka jimoowo pekaan, jeyaaɗo to Siiwre Caam e Faati Nduur to Buutannda, ballal mumen heedaani caggal.
Ɓeydol Gise Mammadu Sammba ganndiraaɗo Ñaaɗo, konngol Bah Aamadu Sammba ɓurɗo lollirɗo Aamadu Luuti teskaama no feewi to batte faayiida. Tesko-ɗen wonde Aamadu Luuti Bah ena inniri mo duɗal njanngu to Nuwaasot, kanko Professeur Umaar Bah, njaatigi ñalɗi ɗii. Ɗoon e ngaal duɗal, haa hannde, heblooji e reftooji keewɗi paytuɗi e geɗe pinal Fulɓe, ena mbaɗee ɗoon. E uddugol ñalɗi, Docteur Hampaate Bah ƴetti konngol e innde ɓesngu Professeur Umaar Bah ngam hollude weltaare mum e yettorde denndaangal banndiraaɓe tampunooɓe e ñalɗi ɗii.
Ñalɗi ɗii ndañii wune mawɗo, caggal garal hilifaaɓe diine e aada nokku oo, jaayndiyankooɓe e haaliyankooɓe rewo e worgo, ɗeeɗoo gure, hay wooto heen luutaaka : Mbaañ, Daawalel, Feere-Alla, Haymedaat, Mbahe, Ñaabina, Njaawaldiiji, Cilaa, Garlol, Mbotto, Sorimalee, Cooji-Ngulli, Wenndiŋ e Dabbaano.
Njaay Saydu Aamadu


text:
«So tawii gawlo awlata ko yimɓe haa artira gooto fof to umminoo,
Miin ko mi gawlo gawloowo yimɓe haa rutta ɗum en to ngummino,
To yumma men Hawaa e baaba men Aadama
Arɓe mehɓe, hotɓe ngaluuji naworaani.
Ko mi gawlo mo weelnaaki hoddu, sinndaaka moolo,
Gaskinoowo miskineeɓe, tooñaaɓe, lorlaaɓe, yurminiiɓe, yuŋginiiɓe….. »
«So tawii gawlo awlata ko yimɓe haa artira gooto fof to umminoo,
Miin ko mi gawlo gawloowo yimɓe haa rutta ɗum en to ngummino,
To yumma men Hawaa e baaba men Aadama
Arɓe mehɓe, hotɓe ngaluuji naworaani.
Ko mi gawlo mo weelnaaki hoddu, sinndaaka moolo,
Gaskinoowo miskineeɓe, tooñaaɓe, lorlaaɓe, yurminiiɓe, yuŋginiiɓe….. »
Ɗum ko seeɗa e konnguɗi Mammadu Sammba Joop lollirɗo « Murtuɗo » bayniiɗo en ñalnde alkamiisa 11 lewru suwee 2009, saanga tiisubaar ina ruttii e joomum, yoo Alla ɓuuɓan mo toon.
Ina gasa tawa heewɓe nganndaa Mammadu Sammba Joop, kono alaa majjuɗo Murtuɗo sabu « mo yiyaani mbaroodi ne nanii uŋngaango mum », sabu tuggi rewo haa e worgo, fuɗnaange haa hirnaange, teeŋti noon e leyɗeele saahal ɗe haa leyɗeele Orop, alaa ɗo golle Murtuɗo njettaaki, sabu darnde makko e ƴellitgol ɗemngal Pulaar gila e jaŋde mum haa e wiɗto mum, jeewte pinal e haaliyaŋkaagal ekn…..Mammadu Sammba JOOP ko ittanaaɗo nemsa sabu Alla ina haayani mo konngol, ko ɗum waɗi kala ɗo o ari, fuutaŋkooɓe ngonata ko e fooɗondirde mo, mbele omo yeewtana ɗum en ko yowitii e pinal haalpulaar en e ƴellitgol ɗemngal mum en. Ina saɗi e gure Fuuta Moritani e Senegaal ɗo o yettaaki, haa yettanoyima Fuuta jaloŋ, Gineeji ɗi kala e ko wonaa ɗoon tan….
Ko ɓuri ƴellitaade e golle makko ko haaliyaŋkaagal sabu ko o wallifii e jime, en kuɓindaaki fof, kono ko teemedde limti-limtinɗe, heen deftere wootere muulaande tiitoonde mum ko «Boolumbal». Gollal Mammadu Sammba Joop to bannge pinal e coñce ɗaɓɓi ko winndannde heeriinde e jot keewɗo, maa en etoo, e wallondirde e annduɓe mo, e sehilaaɓe makko, waɗde feere mbele maa wood ko kollit-ɗen heen janngooɓe Fooyre Ɓamtaare.
Yeeso woɗngo, Mammadu Sammba Joop ko wonde mo koohoowo to bannge dawrugol, sabu gila Moritani heɓi jeytaare mum, ko min nganndi koo kay, minen e yonta amen, alaa e sippirooji ndimaagu, ƴellitaare pooɗantooji potal e demokarasii ɗi o tawtoraaka. O jeyaa ko e njeñtudi dillere mai 68, njerɓinnoondi Farayse e tiimaandi mum (yeru Moritani, Senegaal ekn…) sabu ko e oon yonta dillere ƴellitgol ɗemɗe ngenndiije Arab, Pulaar, Sooninke e Wolof ummanaa e nder leydi he, etee enen fof eɗen nganndi o wonaanii heen sara sabu miijo ngo o yooɓnata e nder jime makko. Loowdi jime makko fof roondii ko yiɗde waylude renndo ngo, ñiŋde bonɗi mum e wasiyaade jikkuuji moƴƴi. Mammadu Sammba Joop ko neɗɗo ɓesngu, ɓattiiɗo renndo mum, jankiniiɗo, jiɗɗo ngenndi mum, poɗaniiɗo sahaa kala dental leƴƴi e potal mum en, kono kadi ko neɗɗo meho, nuunɗuɗo. So en njiɗii, eɗen mbaawi wiyde koŋngol « Gawlo miskineeɓe » sifiima jikku Murtuɗo fof, sibu ko o neɗɗo jiɗɗo miskineeɓe, daraniiɗo hakkeeji mum, ɓattiiɗo ɗum en, nguurndam makko kala ko salaare tooñannge e ɓiɗtere. Alla ruŋtinii mo belanteeje aduna, o faggaaki jawdi, o nehaani dawangel, o faarnoraaki galleeji e otooji, ko ɗum waɗi o ruttiima e joomiiko meho, hay dara o naworaani, «no yummen Hawaa e baamen Aadama arɓe mehɓe, hootɓe hay dara naworaani… » no o wiyruno e wootere e jime makko nii.
O jeytoraama e pelle politigi keewɗe, peeñɗe ɗo e leydi he, gila e MND (Dillere ngenndiyaŋkoore demokaratiyaŋkoore), PMT (Parti Moritaninaaɓe ngam Gollal), FLAM (Doole ngam Dimɗingol Afiriknaaɓe e Moritani) ɗum ko e kitaale 1985-86. Danndimo e oon sahaa e lepte Maawiya ko polis mum roŋkude yiitude mo sabu ina yiiloroo mo « Mourtodo », tawi kaŋko kaayitaaji makko woni heen ko Mammadu Sammba Joop, o rewi jeese maɓɓe e tufnde Rooso o taƴti. Fedde makko wattindiinde ko nde o sosi, wiyeteende DEKALEM ko dooɓngo koŋngol « Dental e Kaaldigal Leƴƴi Moritani », « ko ndiyam ɓooyi e caaɗngol fof fayti tan ko maayo ». Nde wonde tagoodi Mammadu Sammba Joop ko ngenndiyaŋkaagal, jiɗɗo dental e kisal Moritani, ɗo o yaari fof ko e ɗum tan o artata, hay so o selnaama bolol ne, o wattinta tan ko ruttaade heen.
Hay e dille battindiiɗe e nder leydi men he, o wemjaani, jarabi aduna e jawdi fuutaani mo, nde Goomuyel militeer en folli laamu Siidi Wul Sheekh Abdallaahi, o dari, o wii loppet o alaa heen, o yantondiri e ngenndiyaŋkooɓe yuɓɓuɓe e FNDD (Maalde Ngenndiyaŋkoore ngam Dandugol Demokarasii) ngam telɓinde oo jamfa. Alla rokkii mo wune o, sabu nde nodditta mo tawi kuudetaa militeer en o telɓii, moojobere jamfotooɓe coomnoo ñalnde 6 suwee 2009 wontii « koyɗol muumo ».
Mammadu Sammba Joop heewi ko mbiyanno-ɗaa e jeewte maa « Neɗɗo so maayii ñaametaake yaaretaake, ko golle mum tan kaaletee… ». So tawii noon leydi maa ñaam teewu maa e ƴiye maa, golle maa kam haa bada majjata.
Yoo Alla moƴƴin jaaƴnje Mammadu Sammba Joop to fayaa too, hoɗorde maa sakkitere to Silɓe e Mbaañ Sammba, ngenndi baaba, wonan maa suddaare teddungal e yurmeende. Aamiin yaa Rabil Aalamiina.
Maamuudu Haaruuna Joop (Aan wiyatnoo kam ‘Doom Baay’)


text:
Kalifu,
Juɓɓule parlemaa kam e diisooji minisipaal ina potnoo hesɗitineede ko idii maayiirɗe hitaande 2011. Guwarnama mon, dirtinii laabi ɗiɗi kesɗitingol tataɓal senaa, kam e woote sarɗiyeeje (depiteeji) e minisipaal potnooɗe waɗde ko idii noowammbar 2011. Ɗumɗoo naatnii leydi e kiris juɓɓule dowla.
– Aɗa waawi haalande min hol laabi sariya tuugi-ɗon ngam dirtinde baylugol ɗee juɓɓule dowla ?
– Hol peeje cakku-ɗon ngam yaltinde leydi ndii e oo kiris juɓɓule dowla mo naatnu-ɗon leydi ndii ?
Paccirgol naamnal ngal
Dagagol dirtingol woote sarɗiyeeje e minisipaal 2011
Ñalnde 25 ut 2011, a yaltinii e jaaynde, e innde kalifu geɗe nder leydi e bellitgol, bayyinaango habroowo wonde woote senaa e depiteeji e minisipaal, potnooɗe yuɓɓineede ñalnde 25 settaambar e 16 oktoobar 2011, ko ko ndirtintee. Mbiy-ɗaa wonde maa ngool dirtingol ƴettane yamiroore e batu hilifaaɓe. Ko noon woori, sibu ndeen yamiroore ƴettaama ñalnde 15 settaambar 2011.
Caggal ɗuum, guwarnama oo yettinii haala kaa to Diiso Doosɗe. Ina wiyee wonde Diiso doosɗe wiyi wonde dirtingol woote jeyaa ko e mbaawka mbellitaaka guwarnama. Ngam añde waasde ƴettande ɗum sariya, mbiy-ɗon Diiso Doosɗe fellitii ɓeydude manndaa suudu sarɗi haa lewru mee 2012. Alaa ko Diiso ngoo haali wonande manndaa senaateeruuji timmunooɗo gila marse 2011, alaa ko ngo haali e manndaa diisooji minisipaal potnooɗi joofde e noowammbar 2011.
Tuggi ndeen, ɓesngu nguu (haa arti noon e ñaawooɓe e jaayɗe e huunde e hoohooɓe politik) fuɗɗii sikkitaade dagagol ɗee kuule ƴettaaɗe.
– Hol no yimɓe paamirta ko kalifu geɗe nder leydi e bellitgol dirtini woote ɗe sariya, haa arti noon e doosɗe leydi, ndotti laje mum en, dirtiniri ɗum bayyinaango ɓolo, caggal ɗuum, jonte tati caggal ɗuum, batu hilifaaɓe ƴettani ɗum yamiroore ?
– Hol mbaawka mbellitaaka laamu waawi jogaade ngam ƴettude kuule tarñooje doosɗe leydi ?
– Hol ko haɗnoo on, nde ƴettaton ndee yamiroore ndee, diisnaade Ñaawirde toownde, hono no ɗum feeñniraa e mbaawkaaji mum nii, e nder kuulal 12 ordonaas tŋ 2007-012 mo 8 feebariyee 2007, ordonaas jowitiiɗo e njuɓɓudi ñaawoore ?
Kalifu, binndaaɗe men jowitiiɗe e ooɗoo fannu ina laaɓti no feewi, soklaani ko neɗɗo ina wona karallo ñaawoore ngam teskaade wonde ndee feere dirtingol woote nde ƴettu-ɗon, rewaani laawol. Ƴetten tan yeru Asaambele Ngenndi.
Kuulal 47 Doosɗe leydi wiyi : «Depiteeji Asaambele ngootanaa ko duuɓi joy (5) rewrude e woote kuftodinɗe».
Ndeke ko Doosɗe leydi ndotti manndaa depiteeji haa laaɓti, alaa ko waawi waylude ɗuum so wonaa sariya doosgal leydi kadi.
Yamiroore tŋ 91-028 nde 7 oktoobar 1991 yowitiinde e sariya doosgal, paatuɗo e suɓngo depiteeji Asaambele ngenndi baylaaɗo, ina ƴettiti, e kuulal mum gadanal : «Asaambele Ngenndi ko depiteeji cuɓaaɗi wonande daawal duuɓi joy (5), rewrude e woote kuftodinɗe.»
Kuulal 2 oon sariya doosgal ina laɓɓitini «mbaawkaaji Asaambele ngenndi njoofata ko e udditgol joɗnde aadoraande lewru noowammbar hitaande joyaɓere caggal toɗɗegol mum.
Woote kuftodinɗe ina njuɓɓinee e nder balɗe capanɗe jeegom (60) ko adii joofgol mbaawka Asaa-mbele ngenndi, so wonaa tawa ko o pusanooɗo. »
Ɗum firti ko manndaa ooɗoo Asaambele joofii gila 14 noowammbar 2011 (ñalnde Asaambele keso fotnoo fuɗɗaade golle) ; woote depiteeji potnoo yuɓɓineede ko hakkunde 15 settaambar e 13 noowammbar 2011. Alaa fof feere woodi, so wonaa fusnoode Asaambele oo ko adii nde manndaa depiteeji ɗii timmata. Miɗo anndi njogor-ɗaa jaabaade mi, ko ko nan-mi banngeeji goɗɗi, so wiyde wonde kuule Diiso Sarɗinoowo ko kuule ñaawoore, nduttantaake! Nganndaa noon oon hattan toɗɗii tan ko ñaawde mbele sariya ina yahdi walla alaa e doosɗe leydi. Ko waawnoo heen wonde fof, Diiso Doosɗe e hoore mum ko njuɓɓudi ngonndi e njiimaandi Doosɗe leydi kam e sariya doosgal juɓɓinɗo ɗum oo, tee alaa fof ɗo Diiso doosɗe hokkaa mbaawka ɓeydude manndaa woote, sibu ko doosɗe leydi tan ndotti oon manndaa.
Mbar Muhammed wul Abdel Asiis e hoore mum wiyaano, e tele Farayse biyeteeɗo France 24, wonde ina waɗɗii ɗum yuɓɓinde wooteeji e sahtu mum en (oktoobar 2011) hoto woppude sariya ? Mbele cukko hooreejo Asaambele gadano oo wiyaano, e konngol mum udditirgol joɗnde ɗiɗmere hitaande 2011, « ngon-ɗen ɗoo ko e joɗnde men aadoraande waɗtannde »?
Sabu ndeeɗoo feere, ko guwarnama mon tan difii kaaɗoo ngonka ɗo hay depitee gooto, hay meer gooto alaa manndaa, ɗo juɓɓule dowla ɓurɗe himmude natti dagaade (diisooji meeriiji, cuuɗi sarɗi, Ñaawirde toownde sompanoonde ngam siynude pollugol laamu 2008). Ndeke ngon-ɗen ko e ngonka ka aadoraaka ka leydi men meeɗaa anndude. Ɗumɗoo fotnoo adaade yuumtude ko e pusgol guwarnama mon oo, sibu, o nattii jogaade parlemaa dagiiɗo potɗo rokkude mo hoolaare.
Hujjaaji tigi-rigi caabiiɗi dirtingol wooteeji 2011
Kujjikiniri-ɗon dirtingol woote ɗee ko wiyde njiɗ-ɗon ko ɓeydaade moƴƴinde juɓɓingol majje e teskaade mbayliigaaji politik baawɗi yaltude e kaaldigal hakkunde golloɓe politik. Kono, ɗuum kadi, ko hujja tan. Goonga oo, ko gila 2008, to ɓuri toowde e laamu Muritani, ko ko ummanii bonnude etaa-siwil leydi ndii, tee laaɓanaani yimɓe ɓee haa hannde hol ko woni heen faandaare maɓɓe. Mi roŋkii yo ɗumɗoo yaltu e hakkille am hee, ko ɗum tagi, ko ngol woni laawol tataɓol ko miɗo naamnoo maa ɗum e yeeso Asammbele hee. A etiima ittude gaa, aɗa waɗta too, kono ko kaalnoo-mi koo fof woni ko e laataade. Ngolɗoo laawol, njogor-mi teeŋtinde ko dartingol peewnugol karte dentitee, geɗal jojjungal wonande woote.
Enen fof eɗen nganndi kartal dentitee puɗɗingal feewneede e hitaande 2000 ngal, feewnaa ko e tuugaade e eɓɓaande nde lajal duuɓi ɗiɗi, eɓɓaande waɗtaande Ardorde yowitiinde e Ardorde huuftodinnde kisal ngenndi. Eɓɓaande ndee ina joginoo masiŋ kiiɗɗo coodanooɗo e sosiyatee SAGEM, potnooɗo hesɗitinireede kaɓirɗe kese. Kontraa keso boom waɗdanooma e SAGEM ngam feewnude karte dentitee e paaspooruuji e permiiji konndiir tawa kam en fof ko tonngoode wootere njogii (miijo tonngoode heɓtinirde ngenndiire wonande kaayitaaji etaa-siwil ina woodnoo ndeke gila ndeen).
Caggal ɗuum, eɓɓaande kartal dentitee ndee wonaa e bonniteede haa boni. Kontraa keso oo niilnaa, noddaango golle woɗngo waɗaa, sosiyateeji ɗiɗi ƴettaa, tawi noon heen sosiyatee fof ina jogii ɗoo neɗɗo mum : hono SAGEM, ɗaɓɓunooɗo 12 miliyoŋ dolaar e sosiyatee Itaalinaajo-Malesinaajo, ɗaɓɓunooɗo 18 miliyoŋ dolaar. Ko haawnii heen koo, ko sosiyatee ɓurɗo tiiɗde oo suɓaa. Nde tawnoo noon o alaa kattanɗe coklaaɗe ɗee, oon sosiyatee rutii, termondiri e jooɗaniiɗo SAGEM ; oon jaɓi ruttitde ɓe miliyoŋaaji 6 dolaar ɗii. Nii woni, jooɗaniiɗo sosiyatee cuɓaaɗo oo, gañiima miliyoŋaaji 6 dolaar tawi alaa fof ko golli (ko ɗum tigi woni Ceb-ciib).
Eɓɓaande ndee fellitaa uddeede e lewru settaambar 2009. Masiŋaaji gonnooɗi e komisariyaaji ɗii fof ndenndinaa ɗo gootel, kono mi wiyaama wonde, ko ina wona ujunnaaje karte dentitee peewnanooɗe, ina njooɗinoo e oon sahaa, ndokkaaka joom mum en.
Caggal woote gardagol leydi 2009, ellee hankadi nguurndam ko ko dartii e leydi hee, walla kam ɗam ustiima no feewi : hay kartal gootal dentitee rokkaaka gila ndeen, karte peewnanooɗe e 2000 e 2001 nduumtii, tee mbaawaa hesɗitineede. Kono, ɗum haɗaani aduna jokkude. E nder heen, laje woote ɗe Doosɗe leydi ndottunoo njettiima, ɓennii. Guwarnama leydi men ƴettii yamiroore fuuynde ɓeydoore nguurndam kaayitaaji ɓooyɗi ɗii.
Ine wiyee wonde ko ina tolnoo e 600 000 ɗaɓɓaande kartal dentitee inan njooɗii, ina padi ! Mate on njiyataa caɗeele ɗumɗoo jibini to bannge kisal, wonande ɗannotooɓe, wonande kuuɓnugol sarwisaaji e soklaaji katojinɗi e jogagol kartal dentitee ? En kaalaani nii ko faati e woote.
Tee, kampaañ binnditagol mo yimɓe fof kawri e gallugol mum oo, mo cali-ɗon dartinde oo, waawataa abada lomtaade ɗoon ; tee, ko cukkaton ɗoo, oɗon cukka too koo fof, alaa ko jogori waylude heen. Ina wiyee hay lajal jaltugol seedewal gadanal kartal dentitee kesal ngal (ngal hooreejo leydi ndii) potnongal yaltude ñalnde 28 noowammbar 2011, roŋkaama ɗoofteede.
Hannde, Muritani woni ko e jiiɓru mawndu, huftodinndu to bannge etaa-siwil. Hay leyɗe gonnooɗe e wolde ɓesngu mbayaani noon. Maa ñalawma ar, nde saabiiɓe nduu jiiɓru naamnittee ko mbaɗi koo.
Kalifu, ko ɗumɗoo woni ngonka tabitka, ɗo naatnu-ɗon leydi ndii hannde, kaɗka on yuɓɓinde woote ; ɗum jiidaa e caɗeele goɗɗe goodɗe to bannge njuɓɓudi e karallaagal e ngalu. Naamnagol partiiji politik yo ɗaɓɓu dirtingol woote, ko feere kuutori-ɗon ngam suuɗde gallugol mon. Mbar tan nde yoga e partiiji Jokkorde Luulndo Demokarasi (COD) jaɓaano rullineede e ndee wilde haa ndañon mo peccu-ɗon ngal doŋngal teddungal, keewngal tanaa.
Hannde, ellee ko bona peeje en, ɓe ngalaa kadi hay hattan gooto, koni leydi ndii, naatni ɗum e ngonka ka aadoraaka. Miɗo goongɗini e ɓernde am wonde, welata persidaa Abdel Asiis tan, ko ngonka mbaaka nii, ɗo kañum gooto e BASEP mum mbaɗata ko mbelaa.
Miɗo hesɗitina kadi naamnal am feewde e maa : hol no ndartinirton, e hol nde ndartinton oo kiris juɓɓule dowla bonɗo ?
On njaaraama
Firo : Bookara Aamadu Bah